Sexu harremanak izateko gutxieneko adina 16 urtera igo nahi du Madrilek

Sexu harremanak izateko gaur egun onartua dagoen gutxieneko adina 13 urtekoa da Espainiako araudian. Ordea, gobernuak adin hori 16ra igo nahi du, Europako herrialdeen artean adin baxuena dela argudiatuta. Adin hori oposizioko taldeekin adosteko asmoa agertu du. Halaber, ezkontzeko gutxieneko adina 14 urtetik 16 urtera igotzea proposatu du.

Bi neurri horiek Espainiako Osasun Ministerioak egin duen Haurtzaro eta Nerabezaroaren Plan berrian daude. Plan horretan, genero indarkeriaren biktimatzat jotzen dira tratu txarrak jasan dituzten emakumeen seme-alabak; adingabeengan indarkeria atzemateko neurriak bildu, eta hori jasaten duten umeen errolda bat egiteko proposatu du gobernuak.


Aralarko zinegotziek planto!

Izenburuak erakarri (Hementxe planto!) eta gutuna irakurtzen hasi naiz. Aretxabaletako Aralarko zinegotzi ohiak idatziriko gutuna da eta nik ere "aitortu beharra daukat" zertxobait.

12 urtetako ibilbideari amaiera emateko gutuna da. 12 urte oparo omen eta azken 4 urte "luze", "ia amaiezinak". Eta gutun hau irakurtzen amaitu dudanean haserre sentitu naiz. Ez da sentimendu berria, "luze" irauten du, "ia amaiezina" da.

Errespetatua izatearen beharra dudalako haserre sentitzen naiz. Horregatik, barnekoa askatu nahiko nuke herritar arrunt baten ahotik:

-Planto hitzak Aralarko zinegotzien 12 urteak laburbiltzen dituela iruditzen zait. Hitzak bere horretan geldiunea esan nahi duela kontziente naiz, baina desobedientzia jarrera bati erreferentzia egiten dio baita ere.

-Gutunean idatzitako kritikek eta 12 urteotako zuen jarrerek zerbaiten aurrean planto egiten duzuen sinesmena ematen didate.

-"Hementxe planto", esaten duzue, baina ez oraintxe. Egia al da duela 4 urte hartu zenutela planto egiteko erabakia hauteskundeak galtzean?

-Eta noren aurrean egiten duzue planto? Ezkertiar eta abertzaleen aurrean?

-Maitatuko nukeen irakurtzea Aralar alderdiaren erabakia zuena egiten zenutela eta EH Bildu pluralago baterako lan eginen zenutela. Baina ez, zuek planto!

Inaxio, amesten dut zurekin-zuekin planto egitea. Hau da, zapalkuntzaren aurrean jarrera desobedienteak praktikara eramatea. Makina bat plantotan zure-zuen hutsunea sentitu dut, baina ez du axola, zorionez Gure Esku Dago.

Amaitzeko, eskaera bat egin nahiko nizuke: ados egongo zinatekete mahai inguruan zuen gaztaro errebeldeaz gutxiago mintzatu eta kalean euskal gazteria gehiago defendatzeko?

PD: zuen plantoan aspertzen bazarete, jantzi kamiseta laranja.

----------

Mikel Larrañaga

Aretxabaleta


Bost partida gaur, Santa Barbara elkartean

Astelehenean hasi zen Santa Barbara elkarteko mus txapelketa, eta atzo eta gaur kanporaketak jokatzen ari dira. Gaur bost partida jokatuko dira, ondorengoak: Pablo-Alvaro/Rafa-Javi; Mauri-Recalde/Sergio-Alvaro; Ramon-Loinaz/Txarli-Carlos; Petto-Axi/Txema-Maci; eta Teo-Txuso/Mauri-Txanpi.


[Bideoa] Euskararen Egunean, ‘Euskaraz bizi nahi dut’ Lezon

Gaur Euskararen Eguna da. Horren harira, eta Euskaraldiaren egitarauaren barruan, Tomas Garbizu Lezoko Musika Eskolako ikasleek bideoa egin dute, Euskaraz bizi nahi dut abestiarekin. Ziur diote euskaraz bizi nahi dutela, eta Lezon ere horrela izan dadila nahi dute.


Mendigorrian D eredua nahi duten gurasoek errekurtsoa aurkeztu dute

Salatu dute Nafarroako Gobernuak ez diela oraindik azalpenik eman. Hezkuntza departamentuak erantzun ezean, auzitara joko dute


BI IKASTOLEN URTEBETZEA ASTEBURUAN

Gure proposamena. Herri Urratsen gisako besta handien itzalean, hainbat besta antolatzen dituzte ikastolek urte osoan. Asteburu honetan, bi ikastolak urtemuga ospatuko dute; Oztibarrekoak 20 urte beteko ditu, eta Senperekoak, berriz, 40 urte. Larunbatean ospatuko dira bi urtebetzeak. Oztibarrekoa Larzabalen hasiko da, bazkariarekin, Kiki Bordatxoren musikarekin. Ondotik, Getaria taldea, Imuntzo ta Beloki eta Mikel Hats taldeak izanen dira, Bota Luze desafioaz gain. Senperen ere Bota Luze lehiaketa antolatu dute zuberotar, senpertar, behe nafartar eta gipuzkoarren artean. 19:00etan kontzertua izanen da, Hurmurao, Piarres eta Ekintza taldeekin.


Gamon ikastetxean izango da bihar Ricardo Gomez idazlea

Bihar bisita berezia jasoko dute Cristobal Gamon ikastetxeko Lehen Hezkuntzako 3. eta 4. mailako ikasleek, Ricardo Gomez idazlea eurekin izango baita. Hain zuzen, ikasle horiek idazlearen Los zorros del norte liburua irakurri dute, eta bere lanaren gainean galderak egiteko aukera izango dute, liburuaren gaineko azalpenak entzuteaz gain.


Israelek eten egingo ditu NBEko giza eskubideen batzordearekiko harremanak

Zisjordaniako kokaguneetan aritzen diren 112 enpresaren zerrenda argitaratu du NBEk, eta Tel Avivek «lerrokatuta» egotea leporatu dio erakundeari.

UNHCR Iheslarientzako Nazio Batuen Goi Mandatariak egindako eskaera batetik dator Nazio Batuen Erakundeak argitaratu berri duen txostena. Israelek legez kanpo prestatutako kokaguneekin lotutako enpresen zerrenda bat eskatu zuen hark 2016an, lehen aldiz. Orain, ikerketa luze baten ostean, Israelgo eta nazioarteko 112 enpresaren zerrenda bat kaleratu du NBEk. Izen ezagunak daude tartean; besteak beste, Airbnb, Expedia, TripAdvisor eta Motorola.

Tel Aviven esanetan, «amore emate lotsagarria» da txostena. Israelgo lehen ministro Benjamin Netanyahuren iritziz, erakunde «lerratua eta eraginik gabekoa» da NBEko Giza Eskubideen Batzordea. «Giza eskubideez kezkatu beharrean, Israelen izen ona zikintzeko lanetan ari dira». Ondorioz, iragarri du eten egingo dituztela NBEko giza eskubideen batzordearekin dituzten harremanak.

Txostenean, nabarmendu dute enpresa horien lanak «giza eskubideen inguruko kezka» eragiten duela, nahiz eta aitortu auziaren inguruan eztabaida handia dagoela. Airbnb-k, esaterako, iazko apirilean iragarri zuen nazioarteko giza eskubideen erakundeei emango zizkiela Zisjordaniako kokaguneekin lotuta lortutako irabaziak.

Palestinako Aginte Nazionaleko Atzerri ministro Riyad al-Malikirentzat, baina, ez da nahikoa Airbnb-ren gisako enpresek irabaziak bestelako erakundeei ematea, eta eskatu du «berehala» eten ditzatela kokaguneekiko harremanak. Urrunago joan da Mohammed Shtayyeh lehen ministroa, eta iragarri du auzitegietan salatuko dituztela enpresak, eta «kalte-ordainak» eskatuko dizkietela.

600.000 israeldar eta 2,9 milioi palestinar inguru bizi dira Zisjordaniako kokaguneetan eta Jerusalem ekialdean. Nazioarteko legediak legez kanpokotzat jotzen dituen arren, Israelek halakoak egiten jarraitu du.


Iturrietarekin, sagardo garaia Debagoienean

Aste honetan, Iturrieta sagardotegiari esker, aukera duzu bi lagunendako otordua irabazteko!

Zozketan parte hartzeko (urtarrilaren 22ra arte):

Posta elektronikoz: kluba@goiena.eus

Whatsapp: KLUBA Jatetxea [bazkidearen zenbakia] 688 69 00 07 zenbakira.

Parte-hartzaileen artean egingo da zozketa.


Elizatxo elkarteak zita, abenduan

Nahi duten bazkideek Elizatxo elkartean egingo den barrikotean parte hartzeko aukera dute abenduaren 12an. Izena emateko epea zabalik dago, abenduaren 5a arte.


Jaurlaritzak % 1,46ko defizitarekin amaituko du urtea

EAEko egoera ekonomikoaren inguruko datuak aurreratu ditu Carlos Aguirrek eta kudeaketaren balantzea egin du.

EAEk ez du Espainiak ezarritako defizit muga gaindituko (BPGaren % 1,5) Carlos Aguirre jarduneko Jaurlaritzaren Ekonomia sailburuak aurreratu duenez eta urtea 952 milioi euroko defizitarekin amaituko du; BPGaren % 1,46.

Jaurlaritzako kide gisa egin duen azken agerraldian, taldeko beste kideekin batera kazetarien aurrean egindako topaketa batean iragarri ditu datuak.

Funtzionarioen Gabonetako ordainsariaren inguruan ere mintzatu da eta Konstituzionalak behin-behinean ordainketa eten duen arren, Jaurlaritzaren erabakia defendatu du, EAEn defizitaren muga gaindituko ez denez, ordainketa egiteko ahalmena dagoela argudiatuta. Ekonomia Sailak aurtengo jarduera ixteko aurreikusi dituen datuak azaldu ditu Aguirrek. Azaroaren 30eko datuen arabera, EAE "defizitaren % 1,5eko mugan egongo da 2012an".

Abenduaren 31erako, defizita 952 milioi eurokoa izango dela gaineratu du, BPGaren % 1,46. Kopurua hamarren batzuk alda daitekeela onartu du, baina "edonola ere, % 1,5etik behera egongo da".

Datu horiekin, EAJren datorren Gobernuak "altxorrean marjina dezente" izango duela uste du urtarrilean "lehen erabakiak hartzen hasteko".

Aguirrek jakinarazi duenez, Eusko Jaurlaritzak 540 milioi euro jasoko ditu Diputazioen eskutik urtarrila eta otsaila bitartean, foru erakundeek Jaurlaritzari egin behar dizkoiten ekarpenen harira. Bestalde, horren hitzetan, Urkulluk zorpetzeko ahalmena (120 milioi euro) izango du, Gobernu sozialistak ez bezala.

Ekonomia sailburuak ukatu egin du ordainketak datorren Gobernuak egiteko atzeratu dutenik agindua; izanere, "ez daukagu fakturak kutxan gordeta uzteko ahalmenik".

Lehendakari izendatzen dutenean, Urkulluk kanpoko auditoria bat abian jarriko duela iragarri du, eta horren harira hitz egin du Carlos Aguirre Ekonomia sailburuak. Horren hitzetan, EAJk "nahi adina auditoria eska ditzake", baina "kontabilitatea publikoa da", eta Espainiako Gobernuak ontzat hartu ditu Eusko Jaurlaritzaren kontuak.


Espeleosorosleek bi zauritu atera dituzte Gesaltzako kobatik, simulazioan

Urtean behin gutxienez espeleosorosleek egin beharreko erreskate simulazioa egin dute gaur, zapatua, Gesaltzako kobazuloan. Bi ibilbide prestatu dituzte kobazuloan barrena eta ibilbide bakoitzetik zauritu bat atera behar izan dute. Euskal Herriko, Valentziako, Asturiasko eta Kataluniako 80 espeleosoroslek hartu dute parte.

"Zailena izaten da ondo antolatuta egotea, hau da, kudeaketa taldea txukun ibiltzea garrantzitsua da. Eta bestetik, parte hartzen dutenek argi izan behar dute beti egongo dela norbait agintzen eta hark esandakoari kasu egin behar zaio. Gauzak egin behar dira azkar eta ondo, ahal izanez gero", azaldu zuen Santi Ugarte koordinatzaileak.

Emergentzia zerbitzuak abisua jasotzen duen unetik lau edo bost ordu pasa daitezke gutxienez espeleosorosleak ezbeharraren lekura iristeko. "Aurretik kudeaketa taldea jarri behar izaten da martxan eta horiek erabakitzen dute zein material eraman, zenbat jende behar den laguntzeko edo zein mediku talde joan behar den". Simulaziorako beste behin Gesaltza aukeratu zuten, koba "zabal" eta "segurua". Halako ezbeharren benetako kasuak, baina, "zorionez oso gutxi" egoten dira hemen inguruan, Ugarteren esanetan.


Eskoriatza berriro

Bere garaian eredugarri izan zen Eskoriatza

herriaren ekarpen bateratua, herria zeharkatzen duen autopistaren kalteak

murrizteko. Hain ondo egin zuten lan, Aldundiak onartu egin zituela hainbat

proposamen, proiektua hobetze aldera.

Gero etorri ziren arazoak, proiektua

gauzatzeko orduan. Bidegik ez zion Aldundiak agindutakoari eutsi, eta giro ona

zapuztu egin zen. Zenbaitek gogoan ditugu Txabarriren hitz zakarrak,

eskoriatzarrei karlista deituz

autopistari trabak jartzen ari diren aitzakiatan.

Egunotan, Aralarrek salatu egin ditu legez

kanpoko portaerak Marin aldeko lanetan eta, konpondu ezean, epaitegira jotzeko

prest dago. Ez da dena hain zuzen egongo, Txabarri jauna. Ez dira

eskoriatzarrak hain karlista izango.


Gazteak eta matxismoa bezalako gaiak landuko dituzte bihar Gaztetxean

Genero berdintasunaren gaia gazteen artean lantzeko beharra ikusita, Udalak Gaztetxearekin elkarlanean, Harremonak egitasmoa eramango du aurrera. Izenak dioen moduan, harreman onak bultzatzea du xede, harreman horizontal eta anitzak sustatzea, alegia.

Bihar izango da lehen saioa Gaztetxean, 10:00tatik aurrera eta bertan, tailer dinamiko eta parte hartzaileen bidez, matxismoa, gazteak. estereotipoak, botere harremanak, zapalkuntza, jeloskortasuna eta beste hainbat gai jorratuko dira. Gazteei zuzendurik dagoen tailerra izango da eta bihar erabakiko dute hurrengo saioak noiz izango diren.

Harremanonak egitasmoa, ArrEManitz kooperatibaren proiektua da eta herri txiki zein eskolatan solasaldiak burutzen dabiltza eztabaida sutsuak eraginez. Egitasmoan parte hartzen duten gazteek, ondo pasatzeaz gain, mundua eraldatzeko norbere buruak aldatu behar duela jasotzen dute irakaspen gisa.

ArrEManitz kooperatibako kideak urte asko daramate halako egitasmoak aurrera eramaten. Espezialitate desberdinetan adituak diren kidez osatua dago.


Realeko zazpi jokalari ohi 'Panamako Paperetan'

Filtrazioak azaleratutako agirien artean, Realak 2000 eta 2008 artean zazpi jokalariri eginiko kontratuak daude. Bereziki Jose Luis Astiazaranen agintaldian egin ziren kontratu horiek, eta 2008an Iñaki Badiolaren Administrazio Kontseiluak 2008an eskatutako kontu ikuskapenean jada argitaratu zen zenbait jokalariri offshore konpainien bidez ordaintzen zietela zergak saihesteko.

ICIJek orain argitaratu duen informazioan zazpi jokalariri egin diete erreferentzia, eta Darko Kovacevic aurrelari serbiarraren kasua nabarmendu dute; 1,4 milioi dolar kobratu zituen 2006-2007ko sasoian IMFC Licensing enpresaren bidez, baina errenta aitorpena egiterakoan hilero 2.000 euroren irabaziak aitortu zizkion Gipuzkoako ogasunari.

Elconfidencial.com atariak argitaratu duenez, Realak gauza bera egin zuen Nihat Kahveci, Sander Westerveld, Tayfun Korkut, Valeri Karpin, Gabriel Schurrer eta Mattias Asperrekin. Guztiek offshore konpainiak itxi zituzten Realetik joatean.

Hainbat hedabidek zabaldu dute Realeko kudeatzaile Iñaki Otegirekin harremanetan jartzen saiatu direla, baina hark uko egin diola hitz egiteari. Hala ere, argitaratutako informazioaren arabera, klubeko prentsa buruak eman ditu Otegiren azalpenak; "atzerriko konpainiak kanpoko jokalariei ordaintzeko erabiltzea Espainiako klub guztietan praktika komuna" izan dela erantzun du.


Uhinen artetik, Jon Garcia

Musikaren mundura sortzaile moduan gerturatu zen hasieran Jon Garcia. Haurra zela ikasi zuen gitarra jotzen, 9 urterekin. Gerora, ordea, musikaren alde ez hain ikusgarriak erakarrita, lehen grabaketak egiten hasi zen bere kabuz, ordenagailuan lan horiek egiteko atera ziren lehenbiziko programekin. Argentinan formakuntza profesionala jaso zuen, estudio pribatu batean. Hala eta guztiz ere, bere kabuz eta gainerako ofizioko kideen irakaspenei esker trebatu da ofizioan.

baten lanak soinuarekin zerikusia duen guztia biltzen du. “Ez du zerikusirik zuzeneko soinuak estudioko grabaketekin edota telebista programetako soinu teknikarien lanarekin”. Gertutik berretsi ditu Garciak ofizioaren askotariko lan horiek. Hain zuzen ere, zuzenekoetan, telebistako programetan eta estudioetan egin du lan.

Musika produktoreentzat lan egin du, baina autonomoa izan da beti. “Arraroa da kontratua egitea, produktoreek ez dakitelako bihar lana emango dizuten ala ez”. Batzuetan, egun batetik bestera ere deitu izan diote: “Bihar nola hago?”. Huntza musika taldeak, esaterako, datorren urtean bira bat egin behar badu, esan diezazuke: “Datorren urteko biran gurekin etortzea nahi dugu, teknikari lanak egitera”. Hilabete batzuetarako lana ziurtatu arren, ezin izaten die bestelako lanei muzin egin. “Beste disko bat grabatzeko geldialdia egin behar badute, salduta zaude”, dio. Horregatik uztartu izan ditu ofizioko lan ezberdinak. Telebista albo batera utzi du lan gehiago atera baitzaizkio, baina, haren hitzetan, une batzuetan eskaintza guztiei baiezkoa eman beste aukerarik ez du.

“Bakoitzak bere lekua bilatzen du, espezializatu egiten da, eta horretan da ona. Zaila da guztia kontrolatzea”, nabarmendu du. Zuzenekoetan aritzea du Garciak maiteen. Musikariekin batera bizi duen zerbait da, azaldu duenez. Taldeak transmititu nahi duen hori transmititzen laguntzea da bere lana: “Ez zara nahasketa perfektu baten bila joaten, diskoen grabaketan gerta daitekeen bezala. Sentsazio bat ematen saiatzen zara”. Efektu ezberdinak erabiltzen ditu horretarako: kantariak oihu egiten duenean soinua luzatzea, danborrak gogorrago entzutea... soinu horiek desorekatuta egon daitezke, baina jendearengan erreakzio bat sortzeko asmotan apropos egiten du.

Nik lan eta hik jai

Ohiko ordutegietatik kanpo lan egitea dakar sarritan soinu teknikariaren lanak. Ofizioa gustuko duenez, ez dio gehiegi axola izan Garciari; ordea, aitortu du bizitzako gainerako esparruekin uztartzea zail dela. Haren hitzetan, ez dute beren bizitza antolatzeko aukerarik. Ekipoak muntatzen aritzen direnen lana iruditzen zaio gogorrena: “Lehenengo zu iristen zara, guztia muntatu behar duzu, eta kontzertua amaitzean, jaso”. “Astakeria bat” da lan hori, Garciak dioenez. Batzuek uste dute lana pagotxa dela, askok lan egin beharrean parrandan aritzen dela uste dutelako.

Estudioetan egunez egiten da lan gehien, baina ez dute aukerarik izaten ordutegi baten arabera antolatzeko: “Horretara iristeko, maila ona izan behar duzu. Bestela, musikarien ordutegiek agintzen dute”.

Oholtzatik kanpo

Musikaren mundua nolakoa den ez dakienak oholtza gainean dagoena soilik ikusten du. Garciaren arabera, normala da hala izatea: “Jendea kontzertua ikustera joaten da, eta horixe da ikusten duena. Ez dute imajinatzen horretarako zenbat jende mugitzen den eta zenbat denbora behar den”. Elkarrizketarako argazkien bila hasi zenean berretsi zuen Garciak susmo hori: “Ez nituen argazkiak topatzen. Nork egiten dio argazki bat lanean ari den soinu teknikariari?”. Askotan jendeak ez du soinu teknikaria zertan ari den jakin ere jakiten. Lanean ari zela, abestiak eskatzera ere gerturatu izan zaizkio. Musikariak dira alde ez hain ikusgarri hori ikusarazteko lana hartzen dutenak: “Kontzertua amaitzean aipatu izan naute, eskerrak emateko”.

Taldekideekin harreman ona izatea ezinbesteko osagaia da Garciarentzat. Zentzu horretan, ez du esperientzia txarrik gogoan: “Voltaiakoak lagunak ditut aspalditik, Anestesiarekin ere aritu izan naiz, Rural Zombies taldearekin ere bai...”. Garciak gogoan du The Baboon Show talde suediarrarekin lan egiteko deitu zioten lehen aldi hura. Donostiako Aste Nagusian zuten kontzertua, Piraten Flamenka gunean. Ingelesez nola edo hala moldatzen da Garcia, eta horrek urduritu zuen. Soinu proba egiteko eszenatokira igo, hamar minutuz guztiak batera jo, jaitsi, eta nahikoa zela esan zieten taldekideek. “Arazorik baduzu, kontzertuan bertan konponduko duzu”, esan zion gitarra jotzaileak. Gehiago ezagutzen du orain musika talde suediarra, eta txantxetan aritzen dira egun hartako gertaerekin. “Oholtza gainera igo, guztia konektatu, ezertxo ere jo gabe deskonektatu, eta bueno Gartxi, listo esango didatela diote. Nahikoa barre egin dugu ordutik”.

Aurrez aipatutako taldeekin bakarrik ez, Soziedad Alkoholika taldearekin ere aritu izan da lanean. Kasu horietan, edozein lekutara sar zaitezkeela dio Garciak, “Jainkoa bazina bezala sentitzen zara”. Talde xumeagoekin, ordea, gertatu izan zaio aretotik irtetea, eta berriz ere sartzen ez uztea.

Adina: 40 urte.

Ikasketak: programatzailea.

Lanbidea: soinu teknikaria.

Soinu teknikaria ez banintz... programatzailea.

Lanetik ateratzean gogoko dut... musika jotzea.


[IRUDITAN] Herritarren musika eta ahotsek Sutegi gozarazi dute

Trikitilari eta panderojoleen, adin tarte ezberdinetako abeslarien, musika instrumentu ezberdinen taldeen kontzertuak Sutegi gozarazi du ostegun iluntze honetan. Bihar ospatuko den Musikarien Egunaren bezperan heldu da emanaldia.


Ehunka lasarteoriatar atera dira kalera euskal presoen eskubideen defentsan

Jendetsua izan dan Lasarte-Oriako kaleak hartu dituen manifestazioa. Presoen Lagunak Taldeak antolatuta, 19:00ak pasatxo abiatu da Okendo plazatik. Manifestazioaren buru izan den pankartak "Egin dezagun bidea, eskubide guztiekin euskal presoak etxera" zioen eta horren atzean bildu dira ehunka lasarteoriatar. Zerutik tanta batzuk erori badira ere, eguraldiak errespetatu egin ditu manifestariak. Herrian zehar ordu erdi inguruko ibilbidea egin ostean, berriro itzuli da Okendo plazara. Bertan, Presoen Lagunak taldeak adierazi du aste osoan zehar ekintza gehiago egingo dituztela, horien artean Joseba Tapiaren kontzertua dute antolatuta urtarrilaren 5erako. Bestalde, gaurkoa kolosaltzat hartu dute antolatzaileek, baina urtarrilaren 7an Bilbora joateko deia luzatu diete herritar guztiei. Gaurko ekitaldia "Eusko Gudariak" abestuz amaitu dute.

Jendetsua izan dan Lasarte-Oriako kaleak hartu dituen manifestazioa. Presoen Lagunak Taldeak antolatuta, 19:00ak pasatxo abiatu da Okendo plazatik. Manifestazioan buru izan den pankartak "Egin dezagun bidea, eskubide guztiekin euskal presoak etxera" zioen eta horren atzean bildu dira ehunka lasarteoriatar. Zerutik tanta batzuk erori badira ere, eguraldiak errespetatu egin ditu manifestariak. Herrian zehar ordu erdi inguruko ibilbidea egin ostean, berriro itzuli da Okendo plazara. Bertan, Presoen Lagunak taldeak adierazi du aste osoan zehar ekintza gehiago egingo dituztela, horien artean Joseba Tapiaren kontzertua dute antolatuta urtarrilaren 5erako. Bestalde, gaurkoa kolosaltzat hartu dute antolatzaileek, baina urtarrilaren 7an ere Bilbora joateko deia luzatu diete herritar guztiei, horretarako autobusa jarria dagoela ohartarazi diete bide batez. Gaurko ekitaldia "Eusko Gudariak" abestuz amaitu dute.


Domekako udal hauteskundeetan 3.169 pertsonak izango dute bozkatzeko aukera

Eskoriatzako bost alderdietako alkategaiek aurkeztu dute euren programa, eta, maiatzaren 24ko udal hauteskundeetan herritarrek botoa eman ondoren, emaitzei itxaron beharko zaie herriko alkate berria nor izango den jakiteko.

EH Bildu, EAJ, Elizateen Elkartea, Irabazi Eskoriatza eta PSE alderdietatik, Aitor Zubizarreta, Joxe Ramon Zubizarreta, Iñaki Kerexeta, Xabier Villarreal edo Jose Luis Cantero izango da Eskoriatzako alkate berria. Hain zuzen ere, hamaika eserleku banatuko dira, alderdiek jasotzen duten boto kopuruaren arabera.

Gaur egun hamaika zinegotzik osatzen dute udalbatza, eta, boto guztiak zenbatu ondoren, alderdi bakoitzak jasotzen duen boto kopuruen arabera esleituko dira zinegotziak.

Bozkatzeko eskubidea

Eskoriatzako errolda 4.077 pertsonakoa da, eta, horietatik, bozkatzeko eskubidea 3.169 pertsonak izango dute domekako hauteskundeetan.


Bideoa: Bikote Gazteen Dantza Lehiaketako txapeldunak

Eneko Sarasua eta June Elortzak (Azkoitia eta Azpeitiko bikoteak) irabazi zuten Zarauzko Euskal Astearen barruan antolatutako Bikote Gazteen Dantza Txapelketa


Nafarroako Gobernua eta Eusko Ikaskuntza berriz harremanean

Bi erakundeen arteko harremana eta lankidetza finkatu zituzten atzo eginiko bileran.

Nafarroako Gobernua Eusko Ikaskuntzaren Kontseilu Errektoreak atzo, asteazkena, egindako bileraren anfitrioi izan zen. Nafarroako Jauregian egin zen, eta Herritarrekiko eta Erakundeekiko Harremanetako kontseilari Ana Ollok parte hartu zuen bertan.

Horrenbestez, bi erakundeen arteko harremana eta lankidetza finkatzen da, azken urteetan etenda izan dena, Ollo kontseilariak bere agerraldian gogora ekarri zuenez. Bileran esku hartu zuen, halaber, Euskarabideko zuzendari-kudeatzaile Mikel Arregik. Aipatu beharra dago iragan irailean, Foru Gobernuak eta Eusko Ikaskuntzak lankidetza-hitzarmen bat sinatu zutela 2016an kultur eta partaidetzako proiektuak aurrera eramateko.

Bileran, alde batetik, Eusko Ikaskuntzak egindako jarduerei jarraipena egin zaie eta haiekin aurrera egitea erabaki da, eta bestetik, lan egiten den etorkizuneko proposamenetan sakondu egin da. EKINEZ proiektuak aipamen berezia izan du; proiektu honek euskal komunitatearen etorkizuneko erronkei erantzun bat eman nahi die abian jarrita dituen azterketa eta ikerketa diziplinarreko zenbait arloetatik.

Nafarroako Foru Aldundia, Eusko Ikaskuntzaren sortzailea

Nafarroako Foru Aldundia Eusko Ikaskuntzaren sortzaileetako bat izan zen 1918an, Araba, Gipuzkoa eta Bizkaiko aldundiekin batera, komunitate horietako kultur adierazpen guztiak aztertzeko eta zabaltzeko.

Harrezkero, Nafarroako Gobernuaren eta Eusko Ikaskuntzaren arteko harremana etengabea izan da 2011ra arte; urte horretan azkenengo lankidetza-hitzarmena sinatu zen. Iragan irailean sinatutako hitzarmenaren bidez (20.000 eurokoa), Gobernuak ikasketa-erakunde horri urte horretara arte ematen zizkion laguntza ekonomikoak berreskuratzen dira; horrenbestez, Eusko Ikaskuntzak Nafarroako kulturari eta gizarteari lotutako gaiak aztertzeko eta zabaltzeko lanarekin jarraitu ahalko du.


"Baserria" zarzuelarako sarrerak salgai

Gaur, abenduak 1, jarriko dituzte salgai "Baserria" zarzuelarako sarrerak. 15 euroren truke erosi ahal izango dira Amaia antzokiko leihatilan. "Baserria" zarzuela abenduaren 10etik 17ra bitartean eskainiko du Izaskun Murgia Elkarte Lirikoak Amaia antzokian.

Leihatilaren ordutegia


The Black Eyed Peas, banantze bidean ote?

Oraindik baieztapen ofizialik egon ez arren, britainiar hedabideek segurutzat jotzen dute taldea bananduko dela.

Zenbait egunkari britainiarren esanetan, The Black Eyed Peas talde kaliforniarra behin betiko desagertuko dela iragarriko duen komunikatua prestatzen dihardu.

Hain zuzen ere, Michael Jacksonen omenez Cardiff hirian (Gales) eman behar zuten kontzertua bertan behera utzi dute. "Egoera saihestezinak" argudiatuta hartu dute erabakia eta 1,5 milioi liberako kontratua hautsi.

Joan den ekainean, aldi baterako etenaldia egingo zutela adierazi zuten estatubatuarrek eta Will.i.am taldekideak behin-behinekoa izango zela azpimarratu zuen. Hala ere, berriaemaile anonimo batek The Daily Mirror egunkari britainiarrari jakinarazi dio taldea behin betiko banandu dela.

Jacksonen omenezko jaialdia, ordea, ez da bertan behera geratu. Larunbat honetan ospatuko da eta Poparen Erregearen anai-arrebez gain, Christina Aguilerak, Smokey Robinsonek eta Leona Lewisek hartuko dute parte beste askoren artean.

Black Eyed Peas 1995. urtean sortu zutenetik, 60 milioi disko eta 50 milioi single inguru saldu dituzte. Sei Grammy sari irabazi dituzte, eta "I Gotta Feeling" inoiz Internetetik gehien jaitsi den kantua da.


Legebiltzarrak Euskaraldia ekimenarekin bat egiteko deia egin die herritarrei

'Euskaraldia, 11 egun euskaraz' ekimena azaroa eta abendua bitartean egingo da eta herritarren arteko harremanetan euskararen erabilera sustatzea du helburu.

Eusko Legebiltzarrak adierazpen instituzionala onartu du ostegun honetan 'Euskaraldia, 11 egun euskaraz' ekimena babesteko eta herritarrei iniziatiba horretan parte har dezatela eskatzeko.

'Euskaraldia' ekimena azaroa eta abendua bitartean egingo da, hizkuntza ohiturak aldatu eta euskal hiztunen artean euskararen erabilera bultatzeko asmoz.

Ildo horretan, ekimenaren sustatzaileek euskararen erabilera sustatzeko eskura dituzten neurri guztiak har ditzatela eskatu diete erakundeei.


Datorren eguenean sarituko dute Bermeoko erakusleihorik onena

Berton Bermeoko Txiki-Erdi enpresen elkarteak datorren eguenean jakinaraziko du zein den aurtengo gabonetako herriko erakusleihorik onena. Horretarako, urtero legez, jaialdi txiki bat antolatu du. Nestor Basterretxea aretoan izango da, eguenean, 20:30ean. Clownclusiones Oihulari Klown taldea izango da aurtengo sari banaketa ekitaldiaren giroa alaitzen eta bertaratutako guztientzako luntxa ere izango da.

Bertonek txapelketa hori antolatzen duen bederatzigarren urtea da eta 31 dira aurten txapelketan parte hartzen ari diren Bermeoko dendak.

Hamabi sari

Urtero bezala, ondoen apainduta dagoen erakusleihoa sarituko dute. Hamabi izango dira, hain zuzen be, banatuko dituzten sariak. Epaimahaikideei erakusleihoen apainketa baloratzeko irizpide artistikoak, teknikoak eta merkataritzakoak hartuko dituzte kontuan. Proiektuak sormenezkoak eta berritzaileak izan behar dira. Eta ez hori bakarrik, komertzio bakoitzaren produktua indartu beharko dute.

Iaz, Elezgarai instalazioentzako izan zen txapelketako lehenengo saria. Bigarren eta hirugarren sariak Luma liburudendarentzat eta Mararterentzat izan ziren, hurrenez hurren.


Skate eguna egingo dute ekainaren 25ean Sopelan

Skate Eguna egingo dute ekainaren 25ean Sopelako Zipiriñe ikastetxeko patioan. Batetik, ikastaroa egingo dute 11:30etik 13:30era. Ondoren, txapelketa eta erakustaldia izango dira 16:00etatik 20:00etara. Sariketari dagokionez, bi mailatan banatuko dute: 16 urtetik beherakoak eta "Open", hau da, 16 urtetik gorakoena. Lehiaketan parte hartzeko mezu bat bidali beharko da gaztelekua[abildua]sopelana.com helbide elektronikora. Bestela, www.guretxokoskatepark.com webgunean egin daiteke. Argibide gehiagorako 944 065 505 telefono zenbakira dei daiteke. Argazkian, mutil bat Leioako skate pistan / © Leioa.net


'Fantasia falta da autistoi buruz hitz egiterakoan'

Mikel Sagarzazu autista da, gaztea zenean Asperger sindromea diagnostikatu zioten.

Mikel Sagarzazu aktorea da. Hala aurkeztu du bere burua baina, badu beste ogibide bat. Gureak-en lan egiten du eta autismoa duten gazteei laguntza ematen die.

Mikelek gaitasun bereziak ditu: informatikan aditua eta zalea da, hizkuntzak menderatzen ditu eta musikan iaioa da. Baina, trebetasunekin batera, gabeziak ere baditu. Mikel Sagarzazuri asperger sindroma diagnostikatu zioten gaztetan. Autismoaren espektruko sindromea da eta egunerokoan eragozpenak sortzen dizkio. 'Sentimenduak adierazteko zailtasuna' edota parean dagoenari 'begietara beguratzeko ezina: 'Alboan duzun hori aspertzen ari ote den beldur naiz', esan digu Mikelek. Zaila egiten zaio emozioak adieraztea.

Autismoaren buruzko klitxeak hautsi egin nahi ditu. 'Fantasia falta da autistoi buruz hitzegiterakoan', esan digu 'Faktoria'n. Eta beste hau ere bai: 'jendea ez da konturatzen baina, internet hasi da gizartean, autismoaren antzeko kualitatea sortzen. Ez bat batean baina, teknologiak piskanaka, autista bihurtu gaitu'.


Aurreikuspenak “gainditu” ditu Bergarako MTB martxak

Hirugarren urtez Palmerakuak taldekoek mendi bizikleta martxa antolatu dute Agorrosindik irtenda, eta aurten “martxa nolabait formalago” egiteko erabakia hartuta inoiz baino txirrindulari gehiagok hartu dute parte, 213 txirrindularik. Ibilbide luzea antolatu dute, 40 kilometrotakoa 1.550 metroko desnibelarekin eta 9:00etan ekin badiote 14:30ak bueltan heldu dira azkenak Agorrosinera.

Gorla, Karakate eta Elosumendiko inguruetatik gustura asko ibili dira kirolaria; tarteka sufritzen eta tarteka paisaia ederrez disfrutatzen. Bikendi Lazkano antolatzaileetako baten arabera, “oso pozik” amaitu dute guztiek; bai txirrindulariek baita antolatzaileek ere eta aurtengoa “martxa formaltzerantz” lehenengo pausua izanda, datorren urtean ere jarraitzea espero dute mendi bizikleta zaleek. Bergarakoarekin, amaitutzat eman da ibarreko mendiko bizikleta martxen denboraldia.

Urtero bezala, Aspanogi elkartea laguntzea erabaki dute antolatzaileek, beste bi urteetan bertan izan dira Aspanogikoak, eta aurten egon ezin badute ere parte hartzaile bakoitza euro bat eman du haurren minbiziaren aurka borrokatzen duen erakundearentzat.


Euskara ez da nahitaezko baldintza izango EAEko Justizian

Merezimendu edo meritu modura hartuko da kontuan Justizian funtzionario izateko, baina ez betebehar edo baldintza modura.

Euskal Autonomia Erkidegoko Auzitegi Nagusiko administrazio-auzietarako aretoak 2009ko urrian emandako epaia irmoa da. Horren arabera, Justiziako funtzionari izateko euskara jakiteak puntuak emango ditu, baina ez da derrigorrezko baldintza izango. Ibarretxeren Gobernuak Auzitegi Gorenean aurkeztu zuen helegiteari eustea uko egin dio Patxi Lopezen Gobernuak.

Euskal Auzitegi Nagusiak euskara baldintzatzat zehazten zituzten artikuluak baliogabetu ditu.

Aurreko dekretuaren arabera, zenbait lanpostuetarako euskara exigitu zitekeen, baina postua betetzeko euskara ezagutza maila nahikoa zuen inor egon ezean, ez litzateke postua beteko. Hortaz, profil jakin hori edukiko luketen bitartekoren artean aukeratu lukete.

Labur esanda, euskara dakitenek lehentasuna, baina ez beharrezkoa zenbait leku betetzeko orduan.


"Greba orokorrak oso ondo atera behar du, jokoan dagoena asko delako", dio ELAk

ELAk eta LABek gaur erregistratu dute Eusko Jaurlaritzan maiatzaren 21eko greba orokorrerako deialdia. Greba orokorra LAB, ELA, ESK, EILAS, Hiru eta EHNE sindikatuek deitu dute.

Maiatzaren 21eko "greba orokorrak oso ondo atera behar du, jokoan dagoena asko delako", adierazi du Adolfo Muñoz ELAko idazkari nagusiak. Jada "mugimendu demokratiko bezala izendatu dugun fasean" sartu direla azaldu du Muñozek. Greba orokorra egiteko arrazoiak nabarmentzea garrantzitsua dela adierazi du ELAko idazkari nagusiak.

LAB, ELA, ESK, EILAS, Hiru eta EHNE sindikatuek greba orokorra egiteko arrazoiak besteak beste, patronalaren xantaiari uko egitea, politika publikoetan aldaketak eskatzea eta lanpostuen suntsitzea salatzea dira.

ELAk eta LABek maiatzaren 21ean Hego Euskal Herrian egingo den greba orokorrerako deialdia erregistratu dute Eusko Jaurlaritzan, gaur. Greba orokorra LAB, ELA, ESK, EILAS, Hiru eta EHNE sindikatuek deitu dute.

Ainhoa Etxaide LABeko idazkari nagusiak greba orokorra egitea "beharrezkoa izateaz gain, langileen eskubideen defentsan pauso erabakigarria" dela azaldu du.

Langileen egunean -maiatzaren 1ean- egindako manifestazioetan langileen eskakizunak entzun ziren eta izandako parte-hartzeak argi utzi zuen aldaketa bultzatzeko konpromisoa benetazkoa dela, nabarmendu du Etxaidek: "Historian zehar langileen lorpenak mobilizazioei esker lortu ditugu beti".


Aurrez ezarritako ordutegiak berretsi egin ditu EAEko Auzitegi Nagusiak

Hondarribiko Udalaren eta Alarde Fundazioaren helegiteak ez ditu aintzat hartu EAEko Auzitegiak


Orellanak 3 partidetako zigorra bete beharko du

Alaveseko Victor Laguardia eta Mubarak Wakaso, Osasunako Oier Sanjurjo, Realeko Robin Le Normand eta Eibarreko Pape Diop ere, zigortuta daude jardunaldi honetan.

Eibar taldeko Fabian Orellanari hiru partidetako zigorra ezarri dio Espainiako Futbol Federazioko Lehiaketa Batzordeak Getaferen kontrako partidan kanporatua izan eta gero.

Neurketaren aktan '¡Eres muy malo, eres muy malo!' esan omen ziola Txileko jokalariak Eduardo Prieto Iglesias epaileari jartzen du eta horregatik erakutsi zion txartel gorria aurrelariari.

Azken jardunaldian txartel gorria ikusteagatik ezin izango du jokatu Alaveseko Victor Laguardiak; jardunaldi honetan zigortuta daude ere Oier Sanjurjo (Osasuna), Mubarak Wakaso (Alaves), Eliseo Falcon (Levante), Gabriel Fernandez (Celta), Ferland Mendyk (Real Madrid) Andres Gardado (Betis), Robin Le Normand (Reala), eta Pape Diop (Eibar).

SmartBank LaLigan zigortuta dauden jokalarien zerrenda honako hau da:

Roberto Olabe (Albacete), Antony Lozano (Cadiz), David Mateos (Extremadura), Mario Suarez (Rayo Vallecano), Jordi Figueras (Racing), Oscar Sielva (Ponferradina), Pedro Mosquera (Huesca), Ivan Balliu, Nikola Maras (Almeria), Kirian Rodríguez (Las Palmas), Jaume Grau (Lugo), Francisco Jesus Lopez de la Manzanara (Ponferradina), Cesar de la Hoz (Almeria), Alvaro Peña (Mirandes) eta Mario Ortiz (Racing).


Aralarkoa izateaz harro!

Aralarko pistak eztabaida sortzen ari dira azken aldian abeltzainen artean. Honako hau Amaia Segurola azpeitiarrak, Abel Segurola artzainaren alabak, eta Aiora Goikoetxeak idatzitako iritzi artikulua da. Azpeitiarraren artaldeak Txindoki magalean pasatu ohi du uda. Aralarretik Azpeitirako 50 kilometro inguruko bidea oinez egiten du Segurolak. Iaz ere utzi zuen trashumantziaren postala herrian.

"Bertan sortu, jaio, hazi, bizi eta ahal bada azken arnasera arte bertan egon. Sarritan galdetzen digute ea zein den mendian egotearen arrazoia, guk esango genuke bizitzan ezeren faltarik sumatu ez dutelako diotela hori.

Txiki-txikitatik dakigu lana zer den, naturarekin eta animaliekin bizitzen. Gertutik ezagutzen dugu mundu hau, artzain eta ganaduzaleena, beste ezer baino gertuago izan dugulako eta giro horretan hazi eta heziak izan garelako. Txiki-txikiak ginenetik gabiltza mendi honetan; lehenengo aldiz, urtebete baino gutxiago genuela igo gintuzten, eta, geroztik, bertan igaro ditugu gure bizitzako uda guztiak. Gure gurasoek gazta ekoizten dute txabolan, eta betidanik ikusi dugu nolakoa den mundu zoragarri hau. Eguraldi onarekin nahiz txarrarekin bizi izan gara bertan, eta badakigu nolakoak diren egun lainotsu eta hotzak edo eguzkitsuak. Urte gutxi genituenetik ibili gara mandoekin gora eta behera txabolan egon ahal izateko gauzak igotzeko. Ardiak goiz eta iluntzero jetzi, eta gazta ekoizten dugu. Jendeak ez du ezagutzen gure bizimodua, eta oso bestelako ideia bat dute buruan. Aralarrek hainbat momentu goxo eman dizkigu, baina zenbait unetan bere aurpegirik latzena erakutsi digu. Mendi hauek inork baino hobeto ezagutzen gaituzte, guk beraiek baino hobeto; gure eboluzioa ikusi dute, gure lehen pausoak, gure irribarre zabalenak, gure bizitzako momenturik ederrenen testigantza dute, guzti-guztia dakite gutaz. Ez da mendia eta animaliak gustuko ditugula, baizik eta behar ditugula. Ez dugu ulertzen jendeak hiltzailetzat hartzea mendia txikitu nahi dugula esatea, gure ahotik ez da irten mendia suntsitu nahi dugula, gure bizitza eta gure etxea suntsitzeaz salatu nahi gaituzte eta ez da egia. Pistak egitea behar-beharrezkoa da, ezin dugu baldintza kaxkar hauetan jarraitu.

Badakigu gutxi garela beti errepikatzen duzuen moduan, baina nork nahiko du egoera honetan lanean jarraitu? Gazterik ez dagoela pentsatzen dute, mendian ez omen gara egoten, baina ondo begiratzen ote dute? Guk ez ditugu egun bat eta bi bakarrik igarotzen, uda ia bere osotasunean bertan pasatzen dugu. Eta bai, pisten alde gaude, eta garbi esango dugu. Ez dugu autopista bat egiterik eskatzen; gure jana eta behar-beharrezko gauzak txaboletara eraman ahal izateko pista bat baino ez. Ez dugu mendia hiltzerik nahi. Orain duen bezalako xarma eta edertasuna izaten jarraitzea nahi dugu. Badakigu horretarako mendia markatu beharko dela, baina naturak bere egiten ditu aldaketak azkenerako. Gorputzean egiten ditugun zauriak bezala pixkanaka sendatuz joaten dira, eta arrasto bat duelako Aralarrek ez du galduko bere edertasunaren zati bat ere. Bestela, Goroskintxura bueltatxo bat egitera gonbidatzen zaituztegu, hor baitugu pistak egin zireneko adibide bat, eta, nahiz eta ekologista eta naturazaleek ezezkoa esan, zati horrek behintzat ez du hainbesteko inpakturik sortu, eta esan dezala bestela kontrakoa Txindokira egun batez joan eta antzeman ere egiten ez duenak.

Garbi ikusten dugu batzuen egoskorkeriaren fruitu dela hau guztia, gure ogibideari oztopoak jartzen ari dira, eta guk beraiei zer egin diegu hau merezi izateko? Beraiek ez gaituzte mendian nahi, baina ez dira konturatzen mendiak guk bera adina behar gaituela. Gu ez gaudenean oraingo Aralar izateari utziko baitio, eta bere xarma galduz bakarrik geldituko da negu hotzaren pare, inork ez baitu bertara joan nahiko, eta hainbeste erabiltzen dugun natur parke hitza galduko da.

Galtzeko arriskuan dauden espezieak babesteaz hitz egitean, ahoa betetzen zaie, baina ez dira konturatzen desagertze egoeran dagoen espezieen pare dagoela lehen sektorea, eta, horregatik, ahal dugun guztia egin behar dugula hainbeste urtean iraun duen ogibide garrantzitsu hau salbatzeko eta aurrera jarraitzeko. Ezin dugu albo batera utzi, lehen sektorea dagoen zulotik ateratzen saiatu behar gara, industriak adinako garrantzia baitu. Hori guztia dela eta, eskerrak eman nahi dizkizuegu gure alde egiten duzuen guztiei, bai sektorekoei eta sektore honekin zerikusirik ez duzuenei. Gure egoeragatik kezkatzen zareten eta laguntza eskaintzen duzuen guztioi. Gugan sinesten eta denon mendia den hau zaintzen eta maitatzen duzuen guztiei. Proiektu hau hasi zenetik hor egon zaretenei eskerrak eman, ez amore emateagatik, nahiz eta traba asko agertu aurrera jarraitzeagatik.

Lagundu ez digutenei ere eskerrak eman nahi dizkiegu, bizitza honetan ez dela ezer erraza eta azkeneraino borrokatu behar dela erakusteagatik. Eta ez izan dudarik orain arte egin dugun moduan borrokatuko garela sinesten dugun honegatik; beraz, artzain eta abeltzainak segi dezagun borrokan amorerik eman gabe! ".


Aramaioko alkatea babestu dute AHTren aurkako hautetsiek

Fiskaltzak herri galdeketa «kriminalizatzeari» lotsagarri iritzi diote udalek


Emakumezkoen gomazko paleta partida jokatuko dira ostiralean Aitzurin

Munduko Pilota Batzarrak antolatutako MPB sariko partidak jokatuko dira ostiral arratsaldean Aitzuri frontoian. Emakumezkoen partidak izango dira; gomazko pilotarekin eta paletekin arituko dira. Jaialdia 19:00etan hasiko da.

Lehen partidan, Zumaiako Pilota Eskolako nesken partida jokatuko dute Salegi-Aramendi eta Zuazobide-Azkue bikoteek. Jarraian, MPB zurkuituko partida jokatuko dute N. Martin eta Eizmendik, Irazustabarrena eta I. Agirreren aurka.


Sakandar bik jokalarien ordezkari izateko lizentzia eskuratu dute

Baina lizentzia hori lortzeaz gain, ENAJ Sport Management enpresa ere jarri dute abian Ijurra eta Vilariñok. Enpresa hori kirol arlo ezberdinetako, pilota, eskubaloia, txirrindularitza... kirolariak ordezkatzeaz arduratuko da. Hartara, 2 sakandarren proiektua futbol jokalari ordezkaritza baino haratago doa. Jada, 2 enpresariek badaramate denbora bat aipatutako proiektuan lanean. Haiek kontatu digutenez, "oraingoz alebin mailako 2. kategoriako jokalariak dauzkagu konprometituta, eta 1. dibisioko jokalariren batekin ere hitz egin dugu, baino harekin aurrerago hasiko gara lanean". Aurreikuspenei buruz galdetuta, "epe luzerako proiektu bat dela hau eta kirolari gazteekin hastea helburu dutela" kontatu digute.


Peñagarikanok Zubietaren ordez jokatuko du Binakako Txapelketako azken jardunaldian

Kepa Peñagarikano Binakako Txapelketako azken jardunaldian izango da ostiralean, hilak 23, Urretxun. Txapelketako azken partidak aldaketa batzuk izango ditu, eta Kepa Peñagarikanok eta Oier Mendizabalek jokatuko dute Aitor Zubietaren eta Mikel Beroizen ordez, Aspe eta Asegarce enpresek hala erabakita.

Peñagarikanok Aritz Lasarekin jokatuko du, eta Mendizabal II.ak Aimar Olaizolarekin. Peñagarikanok eta Lasak aurtengo txapelketan elkarrekin jokatzen duen hirugarren aldia da. Joan den otsailean ere Binakako Txapelketako bi partida jokatu zituen-eta Lasarekin, Aitor Zubieta min hartuta zegoelako. Lehenengo partidan 15 eta 22 nagusitu zen bikotea Titin eta Merinoren kontra. Aldiz, bigarren partidan Berasaluze eta Albisuren aurka neurtu zituzten indarrak Lasak eta Peñagarikanok, eta 22 eta 18 nagusitu ziren lehenengoak.


Poliziak armarik gabe zihoan gazte beltz bat hil du Texasen

Arraza zuriko polizia batek 19 urteko afroamerikar bat tirokatu du, ustez auto kontsezionario baten lapurtzen ari zelako.

Arraza zuriko polizia batek armarik gabe zihoan 19 urteko afroamerikar bat hil du tirokatuta. Ustez, gazte afroamerikarra Arlington (Texas) herriko auto kontsezionario baten lapurretan ari zen. 19 urteko gaztea Christian Taylor da, eta Angeloko Unibertsitateko amerikar futboleko taldean jokatzen zuen.

Gertakizuna bart izan da. Poliziak Classic Buick GMC kontsezionarioan lapurretan ari zirenaren abisua jasi zuen, eta bertara abiatu ziren, hala adierazi du Paul Rodriguez poliziaren bozeramaileak.

Poliziak dioenez, Taylorrek autoa kontsezionarioko kristalen aurka kolpatu zuen, eta kontsezionatiora sartu zen. “Poliziak kontsezionariora sartu ziren, eta gaztearekin liskarra izan zuten. Ondorioz, agente batek tiro egin eta ustezko lapurra zauritu zuen”, adierazi du Rodriguezek ‘Fort Worth StarTelegram’ egunkarian.

Taylorrek ez zeraman armarik eta tiro egin eta jarraian hil egin zen. Tiro egin zuen agente ere identifikatu dute: Bard Miller du izena eta 49 urte ditu. Millerrek urtebete ere ez zeraman Texaseko polizian eta aurretik ez zuen inoiz polizia moduan lan egin. Millerrek ez du lanean jarraituko gertakizunaren xehetasunak jakin arte.


Motozale bat larri zauritu da Los Arcosko zirkuituan erorikoa izanda

Halaber, oinezko bat arin zauritu da Milagron, auto batek harrapatuta.

Moto-gidari bat larri zauritu da Los Arcosen, bertako zirkuituan, motorretik jausita, Nafarroako Foruzaingoak jakitera eman duenez.

Istripua 11:10 aldera jazo da, eta zauritua Nafarroako Ospitalera eraman dute, horren arabera. Zauri larriak ditu, eta kalte materialak ere izan dira.

Bestalde, 12:18an, auto batek oinezko bat harrapatu du Milagron, Gereziaren Eguna ospatzen ari zirenean. Zauri arinak egin ditu, eta herriko osasun zentrora eraman dute artatzera.


Baratzeetan, izenematea

Ekoguneko Baratze Parkean lursail bat lortu nahi duenak, orain dauka aukera itxaron zerrendan izena ematekoa. Hernanin, Donostian edo Lasarte-Orian erroldatuta egotea beharrezkoa da. Apuntatzeko: 943 55 20 20/ekogunea@ekogunea.eus.


Urretxuarrak gehiago izan ziren

Hernanik Urretxuko Alumnos de Francisco Alberdi taldearen aurka jokatu zuen larunbatean eta 64-52 galdu zuen. Sailkapenak eta emaitzak erakusten duten bezala, oso joko parekatua erakutsi zuten.


Gizakiaren ahultasuna erakusten duen haur antzerkia, zapatuan

Etxeko txikiendako antzezlana eskainiko du Teatro Paraiso taldeak zapatuan, Amaia antzokian, 17:00etan. Ezetz hegan egin lana ekarriko dute, lau txori bitxik eskainitako elezahar zoragarria. 7 urtetik gorako haurrei zuzenduta dago eta sarrerak 4 eurotan egongo dira.

Aldaketa klimatikoaz berba egingo du antzezlanak, eta horren harira hainbat eduki landuko dituzte: arrazakeria, arduragabetasuna, boterearen grina, norberekeria... Aldi berean, baina, elkarren arteko laguntza, elkartasuna eta errespetua ere landuko dituzte. Horretarako, pertsonen antzerakoak diren animaliak erabiliko dituzte.

Inguruarekiko mendekotasuna

Hondamendi natural bat gertatzen denean, azken mendeetako aurrerakuntza teknologikoak nabariak badira ere, gizakiek babes-gabezia sentitzen dute. Kataklismo batek gizakiaren ahulezia eta inguruarekiko mendekotasun bizia gogora ekartzen du.

Halako hondamendi baten aurrean, Uharte Ozeaniarrean bizi diren Tourons txoriek beste latitude batera ihes egiteko premia ikusiko dute. Bizirik irauteko, ahulenak lurrean uztea beharrezkoa izango da, baldarki hegan egiten dutenak edota hegan egin ezin dutenak, alegia. Horiek tribuko ezinduak bezala agertuko dira.

Katrina urakanaren ondoren

Ikuskizunaren jatorria Katrina urakanean egon zela azaldu du Eriz Alberdi aktoreak: "Baliabide gutxien zituztenak abandonatuta geratu ziren", azaldu du.

Taldeak ihes egin ondoren bakarrik geratu diren lau txorien artean borroka hasiko da, baina gerora adiskidetasuna ere sortuko da. 7 urtetik gorako umeei zuzendutako antzezlana da. Modu samurrean idatzita egoteak ez du esan gura modu sinplean izango denik: jorratuko diren gaiekin edonork ikas dezake.

Euskarazko itzulpena Xabi Payak egin du. Alberdiren ustez, gaztelerazkoaren maila berdindu edo gainditu egin du. Antzezlanerako sarrerak 4 eurotan jarriko dituzte salgai, Amaia antzokian, zapatuan bertan.


Estatutuen erreforma onartzeko prest da Zapatero, Konstituzioa aldatu gabe

INBESTIDURA SAIOA. Bere gobernuaren lehentasuna «terrorismo mota guztien kontrako borroka» izango dela esan du. PP-PSOE ITUNA. Indarrean dagoela esan du, eta «alderdi guztiekin» batzarra egingo duela, «estrategia hitzartzeko» IRAK. Soldaduak erretiratu egingo dituela berretsi du, «NBE edo nazioarteko beste erakunde baten erabakia ez badago»


Alabergako danborradaren erakusketako argazkiak


Berruetaren plaka kenduta biktima guztiei mespretxu egitea egotzi diote udalari

Berruetaren aldeko plaka kendu du Iruñeko Udaltzaingoak, eta sendiak esan du «erasoa onargaitza» dela

Oraindik egin berria zen Angel Berruetari eta Kontxi Sanchizi herenegun arratseko omenaldi jendetsua. Ekitaldi hartan, Berruetaren memoriaren aldeko plaka bat jarri zuten auzokideek, eta amaitutakoan, herritar askok euren artean esan zuten ez zutela espero luzaroan mantenduko zuela Iruñeko Udalak. Egun bat ere ez du itxaron Simon Santamaria buru duen Udaltzaingoak. Goizaldean kendu zuten En memoria de Angel Berrueta Legaz gogoan zioen plaka. Angel Gogoan plataformak eta Berrueta sendiak berehala erantzun diote udalari bere memoria errespetatuta «indarkeria politikoaren biktima guztiak errespetatzen» direla eta, alderantziz, denei egiten zaiela mespretxu.

Hamar urteotan Angel Berruetaren sendiak denetariko egoerak izan ditu, eta, horregatik, Aitziber Berrueta alaba atzo goizean ez zen fio. Martin Azpilikueta kaletik pasatu nahi zuen plaka ikusteko, baina azkenean ez zen pasatu. «Ez nuen eguna gaizki hasi nahi». Handik gutxira, bere susmoak berretsi zizkioten, eta udaltzainek aitaren plaka kendu egin zutela jakinarazi zioten.

Hamar urtez aitorpen ofizialik jaso ez duen sendiaren haserrea handia da: «Arrazoi ematen ari zaizkigu. Plakak zioen Angel Berrueta gogoan. Ez zioen ez polizia batek hil zuen ez beste ezer. Nori egiten dio enbarazu? Ezin dut ulertu». Haren esanetan, errepidean edo mendian hiltzen diren pertsonen omenez eta errespetuz makina bat lore, ikur eta ekintza egiten dira: «Hori dena errespetatzen da, eta ez da kentzen. Zergatik nire aitari plaka kentzen zaio? Zergatik? Erantzunaren zain nago».

Angel Gogoan plataformako Edur Perezek aitortu du horrelako ekintza bat espero zutela, baina «ez hain azkar». «Hamargarren urteurrena hain fresko izaki, uste genuen ez zutela hain larru gogorra izango», gaineratu du. Hala ere, Udaltzaingoak ez du atzera egin, eta, Perezen arabera, «onartezina» da jarrera hori.

Hain justu ere, herenegun parlamentuan oposizioak galdetu zion mozio bidez gobernuari ea noiz egingo zioten aitorpen ofizial bat Berruetari. Javier Morras Barne kontseilariak erantzun zuen ez zutela halakorik egiteko asmorik. Mari Karmen Mañas alargunak argi du zer dagoen ezezko horren inguruan: «Ikusten dugu bi biktima mota daudela. Batzuen ustez, gu bigarren mailakoak gara, nahiz eta gizartearentzat lehen mailakoak izan, eta gero daude eurei interesatzen zaizkien biktimak», adierazi du.

Edur Perezen ustez, Iruñeko Udalak plaka kenduta herritarren gehiengoaren nahiaren aurkako «eraso onargaitza» egin du. «Indarkeria politikoaren zenbait biktimekiko moral bikoitza dago. Era antidemokratiko, arbitrario eta iraingarrian etorri da instituzioen erantzuna». Bai plataformak bai sendiak adierazi dute biktima guztiek merezi dutela bakea, aitorpena eta ordaina. Haatik, Berruetari eta beste zenbait biktimari aitorpena egiteko «borondaterik eza» dago. «Hau al da UPN, PP eta PSNren ekarpena?», galdetu du Perezek.

Alderdi horiek iragan astean Iruñeko udalbatzan Berruetaren alde plaka bat jartzearen aurka bozkatu zuten. Perezen ustez, biktima guztien aitorpenari uko egitearen ondorio bat da, baina lanean jarraitzeko prest daude. Datozen egunetan alderdi guztiekin bilduko dira egoerari buelta emateko: «Espero dugu herritarren nahiari kasu egitea eta ez diezagutela berriz huts egitea».


"Nire leloa da gaur atzo baino entrenatzaile hobea izatea"

Bigarren B Mailan hasi zen entrenatzen, eta Europako Liga bi aldiz irabazi du Sevillarekin. Onenen pare dago, baina hobea izan nahi du, eta egunero saiatzen da horretan. Larunbatean Ipuruan izango da.


Apirilaren 23an egingo dute Kulturaten aurtengo sari banaketa ekitaldia

AED elkarteak antolatutako XXII. Arrasate Literatur lehiaketetako sari banaketa eguenean izango da Kulturaten, 19:00etan hasita. Sari banaketa ekitaldiaren ostean luncha egingo dute.

Guztira 127 literatur lan jaso ditu aurten AEDk, lau lehiaketetan banatuta: ipuina, poesia, bertso-paperak eta komikia. Parte hartzeak gora egin du aurten, iaz baino 20 obra gehiago jaso dituzte-eta. AED elkarteko kultura taldeak jakinarazi duenez, "igoera erlatibizatu beharra dago, eta lan kopuruak datorren urtean behera egin dezake erraz". Izan ere, lehiaketotako parte hartzeak ikastetxeetako lanetik edaten du neurri handi batean, eta beraz, nahikoa izaten da irakasle batek gelan gai bat lantzea jasotako lanek kopuruak gorakada nabarmena izan dezaten.


ZERRENDA: Gazteako 2015eko abesti entzunenak

Vendetta, Berri Txarrak eta Ken Zazpi izan dira Gaztearen webgunean arrakasta gehien izan duten euskal taldeak.

Ohikoa da urtearen bukaeran kantu, bideo zein albiste arrakastatsuenen errepasoa egitea, eta Gaztean ere horrelaxe egin dugu. Oraingoz, 2015ean gehien entzun diren abestiekin gatoz, alegia, gure webgunean klikatuenak izan diren kantuekin.

Majoz Lazer eta Dj Snake musikarien "Learn On" sailkatu da lehenengo postuan. Bigarren lekua hartu duena, berriz, Felix Jaehnek eta Jasmine Thompsonek abestutako "Ain't Nobody" izan da.

Zerrendako hirugarren tokian Federren eta Lyseren "Goodbye" agertzen da.

Zerrenda osatzen duten abestiak:

4-Omi: "Cheerleader"

5- Mark Ronson Ft. Bruno Mars: "Uptown Funk"

6- Ellie Goulding: "Love Me Like You Do" (Fifty Shades Of Grey)

7- Ed Sheeran: "Thinking Out Loud"

8- Aronchupa: "I'm An Albratraoz"

9- Calvin Harris Ft. Ellie Goulding: "Outside"

10- Calvin Harris & Disciples: "How Deep Is Your Love"

Aipatzekoa da euskal taldeen artean Vendettaren "Ilunpetan", Berri Txarraken "Hitzen oinarri ahula" eta Ken Zazpiren "Zuhaitz adarlotuak" izan direla urteko abesti entzunenak. Hurrenez hurren, hamabigarren, hogeita bederatzigarren eta hogeita hamaikagarren postuetan sailkatu dira kantuok.


Oarsoaldea bera ere oparien zakuan sar daitekeelako

Hurbil dira Gabonak, eta egungo gizartean hori oparien sinonimo da. Oarsoaldea Garapen Agentziak eskualdeko eskaintza gogorarazi du, burua eragiteko nagia dutenentzat.

“Gure eskualdeko baliabideak konbinatuz opari borobilak sor ditzakegu, egoerak hobera egitean gozatu ahal izateko: ostatuak, museoak, esperientziak, gastronomia…”, adierazi dute. Opari horiek alorka sailkatu dituzte.

Museoen bonua

Eskualdeko museoak urte beteko epean bisitatzeko sarrera Errenteria-Oreretako turismo bulegoan edo museotan bertan eskura daitezke, 12,50 euroren truke. Honakoak dira bonu horren barruan sartzen diren sei zentroak:

Arditurri meategiak (Oiartzun).

Luberri Ikasgune Geologikoa (Oiartzun).

Soinuenea-Herri Musikaren Txokoa (Oiartzun).

Jantziaren Zentroa (Errenteria-Orereta).

Mater Ontzi Museo Ekoaktiboa (Pasaia).

Albaola Itsas Kultur Faktoria (Pasaia).

Esperientzia gastronomikoak

Gastronomiarekin zerikusia duten hainbat tailer edota dastaketa proposatu dituzte Oarsoaldeakoek. Honako bost hauek dira:

Sukaldaritza tradizionala tailerra (Ziaboga jatetxea, Pasai Donibane) .

Txokolate tailerra (Casa Aramendia, Errenteria-Orereta).

Artisau antxoa kontserba tailerra (Mater ontzian, Pasaia).

Dastatze bisita ahate produktuen baserrian (Momotegi baserria, Oiartzun).

Artisau garagardoen dastatzea eta bisita gidatua (Pagoa garagardotegia, Oiartzun).

Aisia jarduerak, oro har

Aisiarekin gozatzeko hainbat aukeraren berri badela gogorarazi dute, modu ezberdinean aritzeko.

Lucretia belaontzi klasikoan bidaia.

Urpekaritza bataioa.

Zaldi ibilaldiak naturan.

Oiartzungo termetara sarrera.

Piragua eta paddle surf alokairua.

Itsasontzien alokairua.

Oarsoaldea Turismoaren webgunean lor daiteke informazio gehiago.

Jan eta lo

“Opariak borobiltzeko aukera ugari ditugu eskualdean: jatetxe batean otordua eta, zergatik ez, eskualdean ostatu hartzea”, iradoki du Oarsoaldea Garapen Agentziak.

Eskualdeko eskaintza gastronomiko askotarikoaren berri ematen dute beren webgunean.

Informazio gehiago behar izanez gero, Oarsoaldeko turismo bulegotik pasa daiteke. Errenteria-Oreretan dago, Madalen kaleko aldaparen hasieran. Telefonoz —943 49 45 21— edo e-posta bidez ere jar daiteke harremanetan.


100 txirrindulari batu dira Loiun

Zapatuan, Loiuko BTT Topaketa egin zen bigarren aldiz, eta Gela Pedagogikoak antolatuta. Hitzordua Bizkaiko Federazioaren egutegiaren barruan egon da eta aurtengo edizioan 100 txirrindularik hartu dute parte kategoria hauetan: gaztetxoak, benjaminak, kimuak, haurrak eta kadeteak.

Txirrindulari gazteek oso zirkuitu gogor bat gainditu behar izan zuten, eta horri ez ezik arratsaldean egon ziren ekaitzei ere egin behar izan zieten aurre. Loiukoa BTTko eskolen arteko laugarren eta azken topaketa izan da, Lezaman, Derion eta Gatikan egin direnen ostean.


Lazkaoko udal tasa gehienak %1,9 igoko dira

Lazkaoko Udalak KPI Kontsumorako Prezioen Indizearen aurreikuspenari dagokion %1,9 igoko ditu 2014rako udal zergak eta tasa gehienak. Aurreko ostegunean onartu zuen Udalbatzak zerga araudia, Bilduren aldeko botoekin eta EAJren eta PSE-EEren abstentzioarekin.

Orokorrean, zerga gehienek %1,9ko igoera izango dute, Ogasuneko zinegotzi Kepa Goenaga azaldu duenez. Hala ere, zenbait atalek 2013ko prezio beretan jarraituko dute: ondasun higiezinen gaineko zerga, ekonomi jardueraren ingurukoa eta hiri-lurren gainekoa, adibidez. Trakzio mekanikodun ibilgailuetan, potentzia fiskal txikienekoei ez diete igoko; taularen erdiz gorakoei —zaldi fiskal gehien dituztenei— KPIaren balioa erantsiko zaie.

Etxebizitza hutsen errekarguari dagokionez, lau salbuespen jarriko ditu 2014an udalak. Ez diete gainsaria kobratuko menpekotasun kasuan daudenei, etxebizitza bakarra denean, ekonomi jarduera duen etxebizitzetan edo alderdi politikoen egoitza diren bizitzei.

Taxien tarifei ere KPIren igoera bera aplikatuko zaie. Aparte landu zen puntu hori, eta aho batez onartu zuten hiru taldeek.

Lazkao Lantzenentzat mailegu bat udalak eskatzea ere aho batez onartu zen, baita Iturgaitzagako biribilgunea eraikitzeko lanen azken likidazioa eta Kanpandegiko lanen ziurtagiria ere.

Uraren tasa 1,5 puntu gehiago

Udal tasen arloan ere, gehien-gehienei KPIaren 1,9ko igoera ezarriko zaie. Sail horretan sartu dituzte udal zerbitzuengatiko tasak, merkatukoak, hileta eta bestelako zerbitzuengatikoak edota kiroldegiko tarifena.

KPIren indizeari 1,5 puntuko gehikuntza egingo dioten tasa bakarra uraren, arazketaren eta saneamenduaren gainekoa izango da. «Gipuzkoako Ur Kontsortzioak udalari aplikatuko dion igoera egingo zaio herritarrari ere», azaldu du Goenagak.

Bestetik, udal zergak eta tasak ordaintzeko zailtasunak dituztenentzat, laguntzen araudia berritu egingo du udalak. Aldaketa «txikiak» egiteko asmoa du.

Bilduren aldeko sei botorekin onartu zen 2014rako zerga ordenantza. EAJk hiru arrazoi jarri zituen, babesa ez emateko. Legealdirako zer lehentasun izango diren zehazteko eta talde politikoen arteko azterketa egiteko eskaerak erantzunik ez duela jaso; ekonomiari laguntzeko «ezer ez» dela aurreikusi; eta zabor bilketan kostu erreala «bikoiztu» egingo dela, baina tasetan ez dela islatzen argudiatu zuen EAJko bozeramaile Inazio Estensorok.

PSEk ere zabor bilketagatiko tasak «irrealak» direla leporatu zuen, eta diru sail batzuetan tasak orain arteko baloreetan mantentzeko «ahalegina» ikusi duela aitortu arren, negozioen sorkuntza eta irekiera «mimo askoz gehiagoz» landu, eta igoerarik ez luketela izan behar esan zuen PSEko Juan Manuel Sernak.


«Istorioak duen bilakaerak lotuko du irakurlea»

Karlos Gorrindo

Amodioa, maitasun eza, lagunarteko harremanak, lankideekin sortzen direnak, gurasoekin… Istorio bakarretik sortutako beste hainbat dakartza Karlos Gorrindok (Gernika-Lumo, 1958) bere azken liburuan: Ezpainak arrainak bezala. Hainbat lan baditu kaleratuta: 11, hain zuzen ere. Azkena, gaur aurkeztuko du, 19:30an, kultur etxean.

Kazetari baten istorioa dakarzu oraingoan, baina kazetaritzatik haragoko harremanak ere lantzen dituzu.

Kazetaria da protagonista nagusia, eta era aktiboan agertzen da: Gorka. Baina modu pasibo batean emaztea agertzen da, Marta. Liburua ez dut esango bakarrizketa denik, baina era horretara egina dago, nahiz eta elkarrizketa ere oso sartuta dagoen. Beraz, protagonista nagusiaren hausnarketak, sentimenduak agertzen direnean lehen pertsonan agertzen dira. Bizi duen momentu horretako egoera emozional eta sentimentalaren azterketa egiten du. Eta istorio hau bikote gazte baten desamodio istorio bat da, baina ez hori bakarrik; beste hari batzuk ere badaude, artearekin lotuta daudenak. Eskulturaren munduan sartu eta bigarren mailako protagonista izan zitekeena ere lehen mailakoa bilakatzen da.

Desamodioa ardatz duen istorio batean zein leku har dezake arteak?

Kazetaria da Gorka, eta bere herriko (Gernika-Lumoko) eskultore batek egindako lanak nahikoa fama hartzen du. Astekarian agintzen diote eskultorea elkarrizketatzeko, eta, horretan dela, ohartuko da artistak ez duela arteari buruz bakarrik hitz egiten; irakatsi egiten dio kazteariari artea ulertzeko modu ezberdinak badaudela…. Ikasbide horretan beste harreman batzuk sortzen dira, nahiko sakonak, eta korapilatu egingo da artista horrekin duen lan harremana. Era berean, bestelako istorio bat ere sortzen da, ETArekin zerikusia duena, eta ia bi kapitulu ditu pasarte horrek. Horietan lotura egiten da: ETA, artea, gurasoak eta horiekin duen harremana…

Beraz, amodio harreman bat bide da bizitzako beste harreman batzuk lantzeko.

Hala da, bai. Istorio normal bat da, edonori gerta dakiokeena. Alegia, bizitzan ez dugu harreman bakarra lantzen, eta bide asko izaten ditugu ibiltzeko. Azken batean, protagonistak bere ibilbidea egiten du eta, horretan, protagonismorik handiena hartzen du bere bikotekideak. Baina bizitzan aurrera egin eta beste harreman batzuk sortzen dira. Ajangizen bizi diren gurasoekin ere harreman berezi bat sortuko du.

Dena ere ez dugu kontatuko.

Ez, ezin dut dena kontatu. Amaiera emanez gero, akabo. Istorioak duen bilakaera sekretuan gorde nahi dut, horrek ematen diolako tentsioa nobelari, eta irakurlea lotuko du.

Harremanekin sortzen diren korapiloak dira, beraz, irakurlea engantxatzeko amua.

Bai, hori da. Eta idazteko erabili dudan estiloak ere laguntzen du. Ahozkotasunetik hurbil dago, eta esaldi luzeak baztertu egin ditut. Bakarrizketa ere ez da, baina pertsona baten pentsamenduak agertzen ditu. Horrek bizkortu egiten du istorioa.

Liburu honetan, ezer biografikorik badago?

Ez dugu ezer asmatzen, baina ezin daiteke esan guztiz biografikoa denik. Asmatu eta sortu bizi izandakotik egiten dugu.

Zesta puntak ere bere lekua baduela esan izan duzu irratian egindako elkarrizketa batean.

Bai. Istorio hau beste proiektu batean kokatuta zegoen istorio txiki bat zen, baina bigarrentzat sartu nuen istorio labur horrek omen zuen engantxea. Beraz, horretan zentratu eta nobela hau sortu nuen.

Busturialdeak zure liburuetan badu bere lekua.

Bai, oso ederra da, eta nik neuk ere berton kokatzen dut nire burua. Nire liburu denetan Ajangiz beti agertzen da; baita Gernika-haren Lumo eta inguruko herriak ere.


'La joven guarda' liburua aurkeztuko du Marcelo Usabiagak

Oarsoaldeko Talde Errepublikanoak antolatuta, Marcelo Usabiaga militante komunista historikoak berak idatzitako La joven guarda liburua aurkeztuko du Errenteria-Oreretan. Gazte errepublikano baten konpromiso eta borroka agertzen du Usabiagak liburu horretan. Ekainaren 4an aurkeztuko du, 19:30ean, Xenpelar Etxean.


Euskararekin, hobeto

Euskarari buruzko jarrera ikertu du inkesta batean Jaurlaritzak; ateak irekitzen dituela diote biztanleen %85ek

Araba, Bizkai eta Gipuzkoako biztanle gehienek ez dute dudarik; ateak irekitzen ditu euskarak; aukera gehiago izateko giltza da. Eusko Jaurlaritzak plazaratu berri duen inkesta baten arabera, biztanleen %85ek adierazi dute euskaraz jakiteak aukera gehiago izateko modua ematen duela, gizartean gaztelania gailentzen bada ere. Atzo goizean aurkeztu zuten Lehendakaritzan Euskara: erabilera, jarrerak, politikak azterlana. Eusko Jaurlaritzako Prospekzio Soziologikoen Kabineteko arduradun Victor Urrutiak egin zuen aurkezpena. Biztanleek hizkuntzaz duten ikuspegi «utilitarista» nabarmendu zuen.

Inkesta iragan abenduan egin zuten, telefonoz. Araba, Bizkai eta Gipuzkoako 15 urtetik gorako 1.806 laguni egin zieten galdera. Euskara aintzat hartzen dutela erakutsi dute biztanle gehienek. Galdekatuen %54k adierazi dute euskal herritarren hizkuntza euskara dela; aitzitik, %34k uste dute euskara euskal herritarren hizkuntzetako bat dela, ez hizkuntza bakarra.

Jakite mailari eta erabilerari buruzko datu esanguratsuak agerian uzi ditu ikerketak. Inkestaren arabera, herritarren %37 ongi edo nahiko ongi mintzatzen dira euskaraz, %24 zertxobait eta %39 batere ez. Adinaren arabera, datuak nabarmen aldatzen dira; 15-17 artean %67k diote euskaraz ongi edo nahiko ongi mintzatzen direla; 18-29 urte bitartekoen artean, kopuru hori %58koa da, eta adinak gora egin ahala, nabarmen egiten du behera. 65 urtetik gorakoen artean, %26k aitortzen dute euskaraz aritzeko gaitasuna. Hezkuntzan konfiantza handia dute biztanleek; %68k uste dute euskararen garapena baikorra izango dela, «neska-mutilek eskolan ikasten dutelako».

Hizkuntza politikak

Euskararen aldeko hizkuntza politikak begi onez ikusten dituzte herritar gehienek; %67k adierazi dute aldeko neurri politikoak ezinbestekoak direla galtzeko arriskuan dagoen hizkuntza bat bizirik atera nahi bada, nahiz eta guztien gogokoak ez izan. Eremu publikoan, halaber, euskararen erabilera sustatzearen alde daude. %69k uste dute funtzionario guztiek euskara ikasi beharko luketela.

Inkestaren arabera, Eusko Jaurlaritzak hizkuntza politikan proposatu dituen azken neurriak ondo hartu ditu gizarteak. Esaterako, derrigorrezko ikasketak euskaraz osatzen dituztenei jakite mailari buruzko agiri ofizialen bat ematea ondo ikusten dute biztanleen %84k, eta %77k bat egin dute unibertsitate ikasketak euskaraz egiten dituztenei EGAren mailako titulu bat ematearekin.


Smurfitek 15 milioi euroko inbertsio bat geratu du, argindar erreforma dela eta

Espainiako Gobernuak kogeneraziorako laguntzak kentzeak arriskuan jarri du hedapen proiektua

Argindar merkatua berrantolatu eta zenbait ekoizpenei emandako sariak mugatzeko egitasmoek ondorio txarrak izango ditu industrian. Smurfit Kappa Nervion enpresak iragarri du Iurretako paper fabrikan egin behar zuen hamabost milioi euroko inbertsio bat geratu egingo duela. Bizkaiko lantegi horretan paper pastaren ekoizpena %20 handitzeko asmoa zuen Irlandako multinazionalak, baina orain uste du inbertsioak ez duela zentzurik, Espainiako Gobernuak argindar kogeneraziorako ematen zituen laguntzak bertan behera utzi dituelako.

Smurfitek ohartarazi du inbertsioa galtzeak oso eragin txarra izango duela enpleguan. Ez soilik Iurretako lantegian, baina baita fabrika hori hornitzen duen basogintzan edo industria osagarrian ere. Jose Manuel Soria Espainiako Industria ministroak bultzatutako erreforma elektrikoak %22 gutxitu ditu urte hasieratik kogenerazioari emandako diru sariak. Horri gehitu beharko zaizkio joan den otsailaren hasieran Industria Ministerioak proposatutakoak. Berriztagarrien sektoreak kalkulatu du 2.100 milioi euroko murrizketa jasango duela urtean. Hego Euskal Herrian, uneotan 520 megawatteko potentzia dago ezarrita kogenerazioan.

Inbertsioa ez zegoen itxita, zuzendaritzaren azken oniritzia behar zuelako. Asmoa zen paper-pastaren ekoizpena %20 handitzea, urtean 120.000 metro kubiko egur gehiago erreta. Prozesu horrek sortzen duen hondakina — «likore beltza» deitzen diote sektorean— erregai gisa baliatu nahi zuten argindar kogenerazio plantan. 2012an ireki zuen atal hori Smurfitek, 20 milioi euroko inbertsioarekin. Orain planta osoaren iraupena dago auzitan, laguntza publikorik gabe argindarra ekoiztea ez dela errentagarria kalkulatu baitu enpresak.

Iurretako fabrikak ere errentagarritasuna galduko duela ohartarazi du. 1955an sortu zuten Celulosas del Nervion izenarekin, eta 1994an erosi zuen Smurfitek. Zakuetarako papera egiten ditu fabrikak, eta iaz 125 milioi eurotik gora fakturatu zituen. Bere argindar beharren %60 betetzen ditu kogenerazioaren bidez.

Smurfit papergintzako enpresa handienetako bat da munduan. Iurretakoaz gain, beste hiru lantegi ditu Hego Euskal Herrian: bi Nafarroan (Zangozan eta Cordobillan), eta bat Gipuzkoan (Berastegin), Smurfit Suediako Munksjo adarraren eskutik.

Euskal Forgingen inbertsioa

Denak, ordea, ez dira berri txarrak. Sestaoko Udalak baimena eman dio Euskal Forging enpresari 1,9 milioi euroren inbertsioa egiteko, laminatzaile berria jartzeko Sestao Bai industrialdean.


Konfiantza, begirunea eta errespetua

Balio horiek nagusi diren lan giroan egiten dute lan erizainek, ospitalean, osasun zentroan, etxeetan edota zaintza zerbitzua eskaintzen duten beste edozein eremutan.

Herritarrek erizainen lana neurri batean edo bestean ezagut dezaketen arren, egindako galdeketek adierazten dute herritarrak eurekin fidatzen direla eta erizainek egiten duten lana baloratzen dutela. Zoritxarrez, begirune eta errespetu giro hori apurtu egiten da, gaixoek edo senideek erizainei eraso egiten dietenean.

Itxaronaldi luzeek, aurreikusi gabeko diagnosiek, sendagai baten zain egoteak... Erizainentzat ulergarria da zenbait faktorek urduritasuna eragitea. Hala ere, hori ez da aitzakia mehatxu, bortxa, irain, bultzada, ukabilkada edo bestelako eraso fisikoetara jotzeko, inondik inora ere.

Beti gertatu dira horrelako egoerak, baina azken urteotan, murrizketek eragindako satisfakzio ezaren ondorioz, gora egin dute. Izan ere, azken hamar urteotan, osasungintzako profesionalek 4.000 eraso baino gehiago pairatu dituzte Osakidetzan, erizainek horien %46 jasan dituzte.

Lehen mailako arazo bati buruz ari gara, eta hori konpontzeko ez da lan nahikoa egin. Zehatzago esanda, Osakidetzak oraindik konpondu ez duen arazoa da erasoena. Erakunde publikoak sortu zuen Erasoen Behatokiaren eraginkortasun faltak argi utzi du hori. Oraingoz, Behatokiak ez du aurrerapausorik eman, ezta gai honen inguruko konponbide zehatzik proposatu ere.

SATSEn, urteak daramatzagu informazio eta sentsibilizazio kanpainak antolatzen, eta aurten, berriro ere egin dugu, «#Stop erasoak. Ezerk ere ez du eraso bat justifikatzen» kanpainaren bidez. Arreta fokua jarri nahi dugu erizainei bereziki eragiten dien arazo honetan, gaixoekiko duten gertutasunagatik.

Kanpaina honen bitartez, administrazio publikoei eta osasun arloko enpresa pribatuei dei egiten diegu, prebentzio neurri berriak martxan jar ditzaten. Neurri batzuk hartu diren arren, ez dira nahikoa, izan ere, zoritxarrez, gertakariek hori islatzen dute.

Herritarrei eskatu nahi diegu gogora dezatela erizainak une oro euren aliatuak direla, inoiz ez etsaiak, eta gabeziak eurek ere sufritzen dituztela. Profesionalek euren esku dagoen guztia egiten dute osasun arreta zerbitzu onena eskaintzeko.

Azkenik, gure lankideei erasoen aurrean zero tolerantzia mezua helarazi nahi diegu. Izan ere, inpunitatea saihesteko modu bakarra salatzea baita. Arazo honek herritarren, administrazioaren, enpresen eta profesionalen erantzun bateratua eskatzen du, kroniko egin eta Osasun Sistemaren oinarriak usteltzen jarraitu ez dezan.

Guztion erantzukizuna da, guztion zeregina.


Sexu erasoak ekiditeko oinarrizko ikasgaia jaso dute gazteek festetan

Gazteen bazkarira sexismoan aditu bat agertu zen eta ezetz esaten ikastearen garrantziaz eta ezezkoa ulertzea eta errespetatzearen aritu zitzaien.

Bazkaldu ondoren, Barazki Gunean ederki asko solasean zeuden 80 gazteren aurrean, ezustean, sexismoan aditu bat agertu zen. Bere jardunean, sexismoan adituak galderak luzatu zizkien mahaiaren bueltan zeuden gazteei: zergatik kostatzen zaigu ezetz esatea? Pertsona batzuei zergatik kostatzen zaie ez ezezkoa dela ulertzea? Ezezkoa arlo askotan eman daitekeela azaldu zuen adituak, esaterako: ez dut kalimotxorik nahi, ez dut zurekin harremanik nahi. Adituak gazteen esanak entzun, zuzendu eta bideratu zituen bere jardunean zehar.

Seximoan adituak despeditu aurretik Irurtzungo gazteei aholkatu zien errespetua eta berdintasuna oinarri hartuta festetan denek gozatzeko aukera izanen zutela. Ez, ezezkoa dela gogoratu ondoen. Oinarrizko mailako irakaspen horren ondoren despeditu zen aditua, ikasgai garrantzitsu horretan mailaz igo ote diren jakiteko hurrengo urtean ebaluazioa egiteko “mehatxu” eginda. Bakarren batek Lorena Zabaletaren antza hartu zion adituari.

Sorpresa

Irurtzun aldeko Oinarrizko Gizarte Zerbitzuen Mankomunitateak eta Udalak sexu-erasoak ekidite prebentzio kanpainaren barruan antolatutako “sorpresa” sexismoan adituaren agerpena. Kanpainako antolatzaileek hura festetan kalera ateratzeko eta bizia emateko laguntza eman zuten gazte guztiei eskerrak eman dizkiete.


Alexen hutsunea

Bihar urte bat beteko da auto batek Alex harrapatu, gidariak ihes egin eta gazte arbizuarra hil zela. Bere gertukoek omendu egin zuten larunbat eguerdian. Omenaldia hemen entzungai duzue.


Twitterren presidentea

Txio kolpeka gobernatuko du Trumpek. Bide hori erabilita esan dio Peña Nieto Mexikoko presidenteari zuten bilerara ez agertzeko.

Donald Trumpek diplomaziaren funtzionamendu normala zartarazi du. Enrique Peña Nieto Mexikoko presidentea behartu du Washingtonera egitekoa zuen bisita bertan behar uztera, eta txio bidez egin du, gainera. "Ez azaldu hemen", esan dio, eta Peñak ez du beste erremediorik izan: ez doala esan du.Muga egiten duten bi herrialderen arteko gatazka dagoenean, ohikoa da enbaxadoreekin kontsulta egitea, Atzerri ministroek elkarrekin hitz egitea, eta gero, presidenteek erabakitzea. Hori amaitu da Trumpekin. Txio kolpeka gobernatuko du, bururatzen zaion lehenbizikoa esanez eta inori galdetu gabe. Eta, gainera, ez da ari Etxe Zuriaren Twitter kontu ofizialetik (@POTUS), bere kontu pertsonaletik baizik (@realdonaldtrump).

Estatu Batuetako presidente berriak behin eta berriz esan du Mexikok mugako harresia mexikarrek ordainduko duela. Nola? Sean Spicer bozeramaileak aurreratu du: Mexikotik datozen inportazioei % 20ko aduana zerga ezarrita. Baina hori ezin du egin, Mexikorekin eta Kanadarekin sinatutako merkataritza itunaren guztiz kontra doalako. Beraz, agerikoa da Trumpek hitzarmen hori bertan behera utzi nahi duela. Edozein egunetan iragarriko du, txio batean.


Oiardo Kiroldegiko tabernaren kudeaketa, esleipen prozesuan

Oiardo Udal Kiroldegiko tabernaren kudeaketa, ustiaketa, mantenua eta garbiketa zerbitzu administrazio kontratu berezia esleitzekoa da Usurbilgo Udala. Eskaerak aurkezteko apirilaren 2ra arteko tartea dago. Interesdunek hiru kartazal itxi desberdinetan aurkeztu beharko dute, deialdirako eskatzen duten dokumentazioa.

Urtebeteko kontratua izango da, urtez urte lau urtera arte luzagarria izango dena, interesdunak baldin eta kontratua amaitu baino bi hilabete lehenago hala eskatzen badu. Halere, hasieran bi hilabeteko probaldian egongo da esleipenduna. Zerbitzua euskaraz eman ahal izatea ezinbestekotzat joko da. Informazio gehiago eta dokumentazioa eskuragarri usurbil.net atarian, edota udaletxean.


Aske geratu da Jean Pierre Harokarene, baina Espainiatik kanpo

Hamar urtez Espainiako Estatuan sartzeko debekua eskatu dute haren aurka. Eskaera martxoaren 10ean aztertuko dute.

Faisan auziarekin lotuta espetxean jarraitzen zuen azken presoa zen Jean Pierre Harokarene, Parisen jaioa. Gaur 08:30ean atera da Soriako espetxetik, eta handik zuzenean Pausura eraman dute, Behobiako mugara. Izan ere, Espainiako Estatuan sartzeko debekua eskatua dute haren aurka, eta hari buruzko erabakia martxoaren 10ean hartuko dute auzitegiek.

Frantzian jaioa izanik, hango paperak ditu Harokarenek, nahiz eta ama Hego Euskal Herrikoa izan. Ordea, Irunen bizi eta lan egin izan dute urte luzez. Orain, haren gertukoak hasiak dira harentzat Espainiako Estatuko agiriak tramitatzen.

Gaur, batzar informatiboa egingo dute 20:00etan, Irungo Mosku plazan, eta bihar mobilizazioa egingo dute, 19:00etan, San Juan plazatik abiatuta.


Espainiako bandera Udaletxean nahi du PPk

Udalaren Osoko batzarraldiko eztabaidagai nagusia PP alderdiak ikurren inguruan aurkeztutako mozioa izan zen. Batzarraldia hasi aurretik alkateak popularren mozioa gai zerrendatik at utzi zuela adierazi zuen, legea betetzen ari zela argudiatuz.

Batzarraldiaren amaieran, galde erreguen tartean, berriro eutsi zioten gaiari. PPko Canok zur eta lur egin zuen Udaletxerako sarrera. Andoaingo eta Euskal Herriko ikurriñaren arrastorik ez, Espainiako banderarik ere ez zen inon somatzen. Horrekin nahikoa ez eta alderdi popularrak aurkeztutako mozioa aztergaien zerrendatik kendu zuen Perez Gabarain alkateak.

Ordezkari politikoen arteko ika-mika ezberdinak sortu ziren irailaren hogeita zazpiko Udalaren Osoko ohiko batzarraldian.

Aurreko agintaldian bezala, jeltzaleek Udal Gobernuko kideen jokabideak eta moduak kritikatu ohi dituzte. Andoaingo Udaltzainak herria ordezkatuz mendiko bizikleta lasterketa batera diruz lagunduta joan zirelako galdera egin zuen EAJk. Eztabaidaren tonua igotzen hasi zen eta azkenean ika-mika gogorra sortu zen Egibarren eta Perez Gabarainen artean, gaiarekin zerikusirik ez duten hainbat kontu aipatuz amaitu zutelarik.

ESPAINIAKO BANDERA

Alkateari argibide eske, zorrotz eutsi zion Canok gaiari. Galdera bat baino gehiago egin zituen, “Bi bandera ofizial kendu dituzu udaletxetik, zergatik? Espainiakoa jartzeko asmorik ba al duzu?”. Galderak egiteko garaian ondotxo zekien Andoaingo Udal idazkariak egindako txostenak ondorio bezala agertzen zuena: legearen aurka ezer gutxi egin daitekeela. Alkateak Espainiakoa ipini behar duen tesia defendatzen ari da PP. Espainiako oihala jartzen ez badu alkate gisa duen erantzunkizunaz galde egin zion Canok Perez Gabaraini.

ALKATEAREN ERANTZUNA

Andoaingo alkateak Canori erantzuteko hitza hartu zuen. Zalantzarik ez izateko erantzun zion, Alkateak legea beteko duelako. Legea betetzearen aldekoa izan baitira betidanik alkatea eta ordezkatzen duen alderdia bera.

Hori adierazi eta berehala estatu mailako komunikabideen aurka hitz gogorrak izan zituen Andoaingo alkateak, “Kaka jaurtitzen ari dira Andoain herriaren eta alkatearen kontura. Eta Andoaingo alkateak ikur ofizialen legea beteko du”.

Alkatearen argudioek ez zituen PPko bozeramalearen zalantzak argitu eta legea nola beteko zuen zehazteko eskatu zion. Gabarainek zera erantzun zion: “Gerta daiteke aurrerantzean Espainiako Gobernuaren Ordezkariak lege hori betearazteko eskatzea baina niri orain arte ez dit inork legea hautsi dudanik esan”.

PSE-EEko Amutxastegik PPk betearazi nahi duen legea 1981 urtekoa dela gogora ekarri zuen. Urte horietan guztietan sentsibilitate politiko gehienak gobernuan izan dira, popularrak tarteko. Aurreko lau urteetan agintean izan zirenean popularrak ez zirela legearekin eta gaiarekin akordatu gogora ekarri zion Canori.

Canok sozialistek esan gabe utzi zutena berehala ulertu zuen. Alegia, alkateak ez duela berehalakoan Espainiako bandera jartzeko asmorik. Orduan, popularren bozeramalea iragarle lanetan aritu zen, “Erantzunak ikusita, badirudi, Alkatea zitazio judizial baten zain dagoela legea betearazteko. Eta ez nuke inondik inora horrelakorik nahi”.

Iñaki Egibarrek ontzat hartu zuen alkatearen jokabidea eta PPk krispazioa besterik ez dakarrela adierazi zuen. Canok haserrea agertu zuen jeltzaleen adierazpenarekin eta ika-mika gogorrean sartu ziren bi udal ordezkariak.

EZTABAIDAGAI GEHIAGO

Sozialistek Gobernu Batzordearen idazkari lanpostua lan egun erditik osora igarotzea nahi dute. Gobernu taldeak dituen behar guztiak ikusita beharrezkoa zaiela adierazi zuen Amutxastegik. Bakoitzak bere argudioak erabiliz, EA eta EAJ alderdiek desadostasuna agertu zuten. Funtsean, batzuk zein besteek, argudio falta nabarmena ikusten dute sozialisten proposamenean.

Kreditu aldaketaren proposamena mahai gainean jarri zuen udal gobernu taldeak, konpondu berri duten telebistarako antenaren harira. Jeltzaleek sozialisten kudeaketa eta aurreikuspen falta salatu zuten, hirigintza eta zerbitzuen ataletan partidak murriztu egin direla aurpegiratuz. Horregatik, atal honetan ere, sozialistek EAko eta EAJko aurkako botoa jaso zuten.


Amurrioko KIME enpresako langileek greba egingo dute

Amurrioko KIME enpresako langileek greba egingo dutela zabaldu dute ia aho batez onarturiko lan hitzarmena betetzen ez bada, lan-uzteak urriaren 29, 30 eta 31n nola azaroaren 6, 7 eta 8an burutuko litezkeelarik; halaber, bihar eta etzi eguerdiko 13:30etatik aurrera ordubeteko kontzentrazioak gauzatuko dituzte lantegiaren aurrean. Zuzendaritzak bihar bertan bilera egiteko deitu behar ditu.

Enpresa honetan onarturiko lan hitzarmenaren sinadura blokeaturik dago une honetan eta, horretaz gainera, lantegi honetako langileek bi Lan Erregulazio Espediente (ERE) jaso dituzte urtea hasi zenetik. Enpresako langileek azken lan erreformak ekarritakoak ez ezartzeko eskatzen duten artean enpresak lan malgutasuna aldarrikatzen du. Negoziaketa zuzendaritzak bi aukera jarri ditu mahai gainean: beste ERE bat ezartzea edo, aldiz, eskulan guztiari soldata murrizketa bat ezartzea.

Langileek eta LABek salatu dutenez enpresak etekin garrantzitsuak eskuratu ditu aurten, baina ez zuzendaritzak nahi bezain bestekoak, azken honek legedi berriaren arabera kaleratzeak eta bestelako murrizketak ezartzeko aukera ematen duelarik.


‘Pan negro’ filma emango dute Ataunen asteburuan

Ataungo Herri Antzokian Pan negro filma emango dute asteburu honetan. Ostiralean eta larunbatean 22:00etan hasiko dira emanaldiak, eta igandean 19:30ean. Haurrentzat Las cronicas de Narnia botako dute, igandean 16:30ean.


Xaguxarren haur bazkarirako, tiketak

Haur bazkaria antolatu du Xaguxarrek, uztailaren 22an, 14:00etatik 16:30etara Txomiñene frontoian. Tiketak salgai daude 8 euroan, kiroldegian eta Xaguxarren, ostiralera arte.


Trakzio Mekanikozko Ibilgailuen Zerga

Elduaingo Udaleko Alkatetzaren Ebazpen bidez, 2015eko Trakzio-mekanikozko Ibilgailuen gaineko Zergaren Errolda onartu denez, jendaurreko informaziora jartzen da:

a) Agerian dagoen tokia: Udal honetako Idazkaritzan.

b) Aztertzeko epea: Iragarki hau Gipuzkoako ALDIZKARI OFIZIALEAN argitaratu eta hurrengo egunetik zenbatzen hasita, hilabete bat.

c) Desadostasuna adierazteko epea: Hilabetea b) puntuan adierazi den eran zenbatuta, birjarpeneko errekurtsoaren bitartez.

d) Errekurtsoa tarteratzen deneko organoa: Alkatetza.

e) Erreklamazioak aurkezteko tokia: Udaletxeko Sarrera Erregistroa, bulego ordutegian.

f) Errekurtsoa tarteratzearen eraginak: Aipatu Foru Arauaren 14.2 artikuluan xedatutakoak.

g) Ordainketarako epea: 2015eko otsailaren 9tik 2015eko apirilaren 10 arte.

h) Ordainketa modua: Helbideratutako ordainagiriak 2015eko otsailaren 23an zergadunek adierazitako kontuetan kargatuko dira. Helbideratu gabeko ordainagiriak, ohiko posta bidez bidaliko dira zergadunek adierazitako zerga helbideetara eta hauen ordainketak berriz ordainketa-agirian zerrendatutako banketxeetan egin ahal izango dira.

http://www.elduain.eus/eu/html/4/3330.shtml


Javier Esparzak gidatuko du UPN datorren urteko kongresura arte

Igandeko batzarrean, botoen %56rekin irabazi zien Salanuevari eta Kutzi.Datorren kongresua prestatzea izango du bere «erronka handia»

Lehenik liderra eta gero gerokoak. UPNk egin du bere hautua. Datorren urteko ezohiko kongresura begira proiektu politikoa berritu eta estrategia ezarri aurretik nahiago izan du etorkizuneko liderra hautatu. Herenegun egindako batzarrean, 750 botorekin gailendu zitzaien Jose Javier Esparza, Amelia Salanuevari (504 boto) eta Maria Kutzi (51 boto). Abuztuaren 27an, Yolanda Barcinak alderdiaren buruzagitza utzi zuen, eta hark utzitako hutsunea beteko du orain Esparzak. Nahiz eta postua behin-behinekoa izan kongresura bitartean, Esparzak argi utzi du etorkizunean alderdia gidatzeko borondatea duela.

Ostegunetik aurrera, gainera, Esparza UPNren parlamentu taldeko bozeramaile izango da, orain arte kargu horren izendapena atzeratu egin baitu taldeak. Hartara, alderdiaren bi postu garrantzitsuenak egokituko zaizkio Esparzari trantsiziozko garai honetan, eta, kongresura begira, alderdiko buruzagi izateko posizio hoberenean izango da. Dena den, herenegun ez zuen argitu nahi izan kongresurako bere hautagaitza aurkeztuko ote duen.

Igandean, aise gailendu zitzaien bi lehiakideei Esparza. 3.850 afiliatu zeuden deituta bozkatzera, eta, azkenean, 1.319k baino ez zuten euren eskubidea baliatu. Dena den, Oscar Arizkuren idazkari nagusiaren irudiko, «parte hartze handia izan zen». Esparzak botoen %57 lortu zuen, Salanuevak %38 eta Kutzek %4 baino ez. Kutzek ez zuen baldintzatu azken emaitza, haren botoak gehituta ere, Salanuevak ezingo ziolako aurrea hartu Esparzari.

Esparzak diskurtsoan nabarmendu zuenez, datorren urtean egingo den ezohiko kongresua prestatzea izango du zeregin nagusia: «Erronka handia da kongresuak UPNren proiektu berri baten nortasun zantzuak eman behar dituelako». Haren esanetan, alderdian aldaketa batzuk egongo dira. «Umiltasunetik politika egiteko modu berria» iragarri zuen, eta «afiliatua alderdiaren erdigunean» jarriko duela promes egin zuen. UPNri oposizioaren gidaritza hartzea dagokiola azpimarratu zuen, eta salatu zuen egungo gobernua «abertzalea» dela, «Parlamentura eramango duen lehen legea Sinboloen legea delako».

Bozetan «ahots propioa»

Kongresua egin bitartean, abenduan Espainiako Gorteetarako hauteskunde orokorrak izango dira, eta, horiei begira, Esparzak iradoki zuen bakarrik joatearen aldekoa dela: «UPNk ahots propioa izan behar du Madrilen, eta nahiko malgutasun izan behar du akordioak lortzeko, PPrekin, PSOErekin, Ciudadanosekin edo gure estatu ereduarekin bat egiten duten gainerakoekin». Deigarria da UPN Ciudadanosekin akordioetara heltzeko prest izatea, C's-k makina bat aldiz aipatu baitu Nafarroaren foru erregimenarekin amaitu nahi duela.

Kutzek eta Salanuevak euren porrota onartu zuten, eta alderdiaren mesedetan lan egiteko prest azaldu ziren. Batasunaren aldeko mezua eman zuten.

Uxue Barkos Nafarroako Gobernuko lehendakariak, berriz, «onuragarritzat» jo zuen atzo UPNk bere ordezkaritza instituzionala «zuzendu izana».


Gaur, Iñaki Larrayoz eta Eneritz Furyak

Noiz: Egunero 10:00etan eta 18:00etan Non: Berria.eus helbidean.

Aurreko astean ireki zuen BERRIAk BERRIA Aretoa, egoera berri honetan sortzaile askotarikoei leiho digital bat eskaintzeko, euren etxeetatik zuzenean. Jon Basaguren izan zen lehena, eta hogeitik gora bideo labur daude eskura jada: Maite Larburu, Mikel Martinez, Mursego eta Dukkha taldea izan dira gehitzen azkenetakoak.

Eta aurrera jarraitzen du plaza birtualak. Gaur Iñaki Larrayoz eta Eneritz Furyak musikariak arituko dira aretoan. Hurrengo egunetan, berriz, ondorengo hauek, bakoitza bere adierazpide artistikotik: bihar, astelehena, Jone Uria eta Mikel Etxaburu; asteartean, Estitxu Pinatxo eta Ane Labaka; asteazkenean, Aguxtin Alkhat eta Atx Teatroaren bigarren saioa; ostegunean, Iñaki Santos eta Gontzal Mendibil; ostiralean, Dorleta Kortazar eta Rolan Garces; eta, larunbatean, apirilaren 4an, Unai Elorriaga eta Miren Narbaiza.


Gazte adingabe bat oso larri dago Donostian, borroka baten ondorioz

Hiriaren erdigunean izan da jazoera, ordu txikietan. Zazpi gizon gazte atxilotu dituzte ertzainek gertaerarekin lotuta, eta ikerketa martxan da

Eusko Jaurlaritzako Segurtasun Sailak atzo jakitera eman zuen borroka bat gertatu zela Donostia erdialdean goizeko ordu txikietan, eta horren ondorioz 17 urteko gazte bat oso larri zaurituta zegoela. Halaber, jakinarazi zuen zazpi gazte atxilotuta daudela gertaeraren harira; lesio larriak eragitea leporatu diete. Hainbat hedabideren arabera, gaztea lurrera erori zen borrokaren ondorioz, eta lurrean ere ostikoka jardun zuten haren kontra. Atzo arratsean, koma sakonean zen. Gizonak dira atxilotuak; 18-25 urte artean dituzte. Komisarian zituzten oraindik ere atzo arratsaldean, eta ikerketa artean martxan zela adierazi zuten ertzainek. Hainbat iturrik esan zutenez, tabako pakete baten gaineko eztabaida batek piztu zuen borroka.

Segurtasun Sailak zabaldutako informazioren arabera, Donostiako udaletxearen eta Klub Nautikoaren artean izan zen borroka, dantzaleku baten atarian. Larrialdi zerbitzuak heldu zirenerako, larri zegoen zauritutako gaztea; bere onera ekartzeko ahaleginak egin zituzten, eta Donostia Ospitalera eraman zuten. Ertzainen arabera, ez zen zauritu bakarra izan; haren bi lagun ere min hartuta zeuden, baina ez larri. Adiskidea defendatzen aritu zirela esan zuten, eta orduan zauritu zituztela. Osasun zerbitzuen arta behar izan zuten bi gazte horiek ere. Donostiako Udalak erasoa gaitzetsi du, eta biktimari elkartasuna adierazi dio. Erasoa «onartezina» izan dela adierazi du ohar baten bidez. Udalean ordezkaritza duten talde politiko guztien arabera, «zentzugabeak» dira gisa horretako borrokak.


Arantxa Sanchez Vicariok 14 milioi euro eskatu dizkio aitari

2010ean, tenislari ohiak aita auzitegietara eraman zuen eta "hamalau milioi euroren bidegabeko jabetzea eta administrazioa" leporatu dizkio.

Arantxa Sanchez Vicarioren egoera ekonomikoaren polemikari buruzko datu berriak argitaratu dituzte. Aste honetan bertan, tenislari ohiak porrot eginda dagoela esan du eta errua gurasoena izan dela azaldu du.

2010ean, tenislari ohiak aita auzitegietara eraman zuen eta "hamalau milioi euroren bidegabeko jabetzea eta administrazioa" leporatu dizkio, Vanitatis Interneteko atariak argitaratu duenez.

Argitalpenak jakin duenez, Arantxa Sanchez Vicariok eta bere abokatuek kirolariaren kontuetatik sei milioi euro baino gehiago Suitza bezalako zerga-paradisuetara desbideratu zituztela uste dute. Horrez gain, hirugarren batzuen izenean luxuzko kotxeak erosi zituztela esan dute.

Arantxa Sanchez Vicariok berak jarri zuen salaketa 2010eko abenduaren 20an, Andorran, eta Emilio Sanchez Benito, tenislari ohiaren aita, eta Bonaventura Castellanos Matodorrona auzipetuta daude.


Sevilla II espetxeko presoek gose greba utzi dute, 31 egunen ostean

ETAko presoek "osasun arazoak" tarteko utzi dute gose greba, Etxerat elkarteak jakinarazi duenez. Familiak eta lagunek manifestazioa deitu dute larunbaterako, Bilbon.

Sevilla II espetxean gose greba abiatu zuten ETAko 13 presoek bertan behera utzi dute baraualdia, 31 egunen ostean, "osasun arazoak" tarteko, Etxerat elkarteak baieztatu duenez.

Presoek baldintza "duinak" eta zerbitzu mediko "egokia" eskatzeko hasi zuten greba. Izan ere, presoen senideen eta lagunen elkarteak salatu zuenez, "bakartze moduluan" dituzte "beti", ez diete jarduerarik egiten uzten, eta "uneoro araketak" egiten dizkiete.

Gose greba amaitu badute ere, Sevilla IIko egoera "ez da inondik inora aldatu", Etxeraten arabera, eta, beraz, "presoen eskubideen alde lanean jarraitzeko" deia egin du.

Hauek egon dira baraualdian: Iker Agirre, Jabi Agirre, Gurutz Agirresarobe, Koldo Aparicio, Iñaki Arakama, Asier Arzalluz, Juan Mari Etxebarri, Garikoitz Etxeberria, Jesus Goikoetxea, Manuel Gonzalez, Juan Lorenzo Lasa Mitxelena, Roberto Lebrero eta Urtzi Paul Larrea.

ETAko eta ezker abertzaleko presoak biltzen dituen kolektiboak (EPPK) Sevilla IIko presoen izenean Gara eta Berria egunkariei igorritako agiri batean nabarmendu duenez, grebak "egoeraren larritasuna ezagutaraztea" ahalbidetu du, eta "lehentasuna isolamendutik irtetea" dela gaineratu du.

Baraualdiak iraun duen bitartean, Amaiurreko ordezkari batzuek presoak bisitatu zituzten. Gainera, Gipuzkoako Batzar Nagusiek horien eskubideak errespetatzea eskatzeko adierazpen bat onartu zuen, Bilduren, EAJren eta PSE-EEren botoekin.

Manifestazioa deitu dute larunbaterako

Hain justu, Sevilla II kartzelako presoen senitartekoek, lagunek eta auzokoek manifestazioa deitu dute larunbat honetarako Bilbon. Martxaren helburua presoen eskubideak defendatzea, Euskal Herrira hurbiltzea eta "irtenbidea" eta "bakea" eskatzea da.

Amaigoia Santacoloma eta Eider Menika bozeramaileek Bilbon eskaini duten prentsaurrekoan azaldu dutenez, Sevillako kartzelan "urteak daramatzate tentsio handiko giroan, presoek muturreko bizi baldintzak dituzte: isolamenduak, gehiegizko miaketak eta ukitzeak jasan dituzte eta jipoi bat ere egon da".

Horien hitzetan, protesta ekitaldiekin "modu batera edo bestera eta euren osasuna arriskuan ipinita" bat egin duten 13 presoek "egoera larria" bizi dute. Presoek "konponbiderako bide guztiak urratu ondoren" hartu dute protestarako erabakia, horien arabera, eta, horren harian, espetxeko zuzendariaren jarrera salatu dute: "Harekin egindako elkarrizketa guztiak alferrik izan dira".

Bestalde, presoek jaso dituzten "elkartasun mezuak eta babesa" txalotu dituzte, eta Bilbon azaroaren 30ean, 17:30ean, Moyua plazatik abiatuko den manifestazioan parte hartzeko deia egin diete herritarrei. 'Euskal preso politikoen eskubideen defentsan. Giza Eskubideak. Irtenbidea. Bakea' leloa izango du manifestazioak. "Isolamendu eta sakabanaketa politikei amaiera eman behar diegu. Konponbidean eta presoen eskubideen aldeko defentsan aurrera egin behar dugu", esan dute protesta deitu dutenek.


Mundarrok berdindu, Mariñoren kontra

Añorgaren kontra lortutako berdinketaren ostean, animo eta gogoarekin atera ziren zelaira Mundarroko mutilak. Kosta egin zitzaien partiduan sartzea, eta ordu laurden behar izan zuten partidua kontrolatzeko. Handik aurrera etorri ziren, baita ere, moreen aukerak. Mariñoren porteriara behin baino gehiagotan gerturatu baziren ere, ez zuten asmatu. Jokaldi bikain horietako bat izan zen Gutik egindakoa; bestea, Ander Mendibururen jaurtiketa izan zen, urrutitik egindakoa; azken honek langa jo zuen. Atsedenaldira golik sartu gabe iritsi ziren bi taldeak.

Deskantsutik bueltan, konfiantza gehiagorekin aritu zen Astigarragako taldea. Patiduaren kontrola izan zuten, baina lehenengo zatian gertatu zen moduan, ez zuten porteria zeharkatzen asmatu. Partidu bukaeran Mariñok sartu zuen gola, baina arbitroaren laguntzaileak jokoz kanpo pitatu zuen.

Puntu bat gehiagorekin itzuli zen Mundarro, baina sailkapenean jaitsiera postuetan da berriz ere. Asteburuan azken sailkatuaren bisita jasoko dute Zarkumendegin: Behobia. Partidu garrantzitsua izango da. yy


Danbor hotsen oihartzun zabala

Ibai Ituarte, Bakarne Aizpuru, Juanjo Zulaika eta Iñaki Zulaika Gurmendiko parkean. (Amaia Ventas Aldabaldetreku)

«Fundamentuz jo al duzue? Ongi prestatuta al zaudete iganderako?», galdetu dio Iñaki Zulaikak XXXIX.Haurren Agerraldian parte hartuko duen gazte bati. Denboran atzera eginda, zenbat aldiz errepikatu ote du galdera hori Haur Kultur Taldeko sortzaileak. Harekin batera hasi zen Juanjo Zulaika, eta haiek urratutako bidea jarraitu dute Ibai Ituartek eta Bakarne Aizpuruk. Haur Kultur Taldearen katea ez baita «eten», Zulaikak dioen bezala.

Duela 39 urte hasi zuen bidea HKTk. 1979a zen, Haurraren Nazioarteko Urtea. «Hori aprobetxatuz, askotariko pertsonak elkartu ginen, umeak bilduko zituen zerbait berezia egiteko asmoarekin». Izan ere, «garai gorabeheratsuak» zirela oroitu du Iñaki Zulaikak: «Franco hil ondorengo garaia zen, eta giroa oraindik ere tirabiratsua zen. Sasoi hartan ikastetxeen artean ere ika-mikak izaten ziren. Bakoitzak berea defendatzen zuen».

Horrenbestez, haur guztiak batu eta «bake giroan» aisialdia partekatzeko ekintzak antolatzen hasi ziren. «Egitarau txiki bat prestatu genuen hasieran, epe motzerako, Gabonak bitarterako-edo», azaldu du Iñaki Zulaikak. Hasiera hartarako, mendi irteerak prestatu zituzten. «Herriko haur gehienak, ia ikastetxe guztietakoak, elkartu eta Zarautz inguruan ibilaldi bat egin genuen lehenbizi». 50-60 haurreko taldea osatzea espero zuten, baina «uste baino gehiago» bildu ziren: ehundik gora. Izandako erantzuna ikusita, Indamendira beste irteera bat antolatu zuten ondoren. «Horretarako, autobusak jarri behar izan genituen. Hiru bete genituen. Izugarrizko sorpresa izan zen». Hirugarrengoa, Urbiara egindako irteera, boom-a izan zen: lauzpabost autobus bete zituzten. Ondorioz, hiru irteera horiekin, udalak Gabonak bitarterako emandako aurrekontua agortu zitzaien.

Horregatik, garaiko Kultura zinegotzi Inaxio Lertxundik HKTri emandako «izugarrizko bultzada» aitortu dute. Taldea antolatzen hasi zen ekintza horiek jarraikitasuna izan zezaten, beste diru poltsa bat eskaini zien. Horrekin, ekintza zabalagoak egiteko aukera izan zuten taldeko kideek. «Gabonetan ez zen ezer izaten, eta horregatik Haurren Hamabostaldia hasi ginen antolatzen, santomaseko txistorradarekin hasi eta Bilboko gabonetako haurren parkerako irteerarekin biribilduz». Era berean, urtarrilaren 5eko gauetan errege magoz jantzita etxeetara joaten hasi ziren, haurrak bisitatzera.

Hala ere, beste egun asko geratzen ziren «hutsik». Orduan, Modeloko ugazabarengana joan zen Juanjo Zulaika, eta nola edo hala lortu zuen haurrei zuzendutako filmak eskaintzea zinema zaharrean. Gerora, Txurrukako egonaldia ere antolatzen hasi ziren, herriko haurrak Orioko aterpetxera hainbat egun pasa zitzaten. «Giroa jartzeko» denboraldiz kanpo ere egiten zituzten ekintza ugari, hainbaten laguntzari esker: ikasturte bukaeran Belaguara joaten ziren zenbait egun pasatzera, baita Azpeitiko «tren berezian» ibiltzera ere.«Aldabak ongi jotzen genituen».

Agerraldia, ekintza nagusia

HKTk antolatutako ekintza nagusia, ordea, sanpelaioetako haurren agerraldia izan da betidanik. Lehenengo danborrada hura antolatzea ez zela «erraza» izan gogoratu dute Juanjo eta Iñaki Zulaikak. «Inork ez zeukan idearik ere musika aldetik, ez tresna aldetik, ez jantziei zegokienez…», dio Iñaki Zulaikak. «Egin kontu otsailean sortu zela taldea, eta danborrada ekainerako antolatu behar zela. Hiru hilabetetan egin behar zen guztia, ezerezetik hasita», gaineratu du Juanjo Zulaikak. Orduan, herritarrek dena eman zutela gogora ekarri dute HKTko sortzaileek.

Musikari dagokionez, Imanol Urbietari eskatu zioten abesti pare bat sortzeko. Bi hilabetean hiru bat pieza prestatu zituen. «Haiek jotzen ikasteko gaur egun Aritzbatalde frontoia dagoen lekuan biltzen ginen; futbol zelai bat zen orduan. Makilekin soilik entseatzen genuen, danborrik oraindik ere ez genuelako, ezta arroparik ere», azaldu du Iñaki Zulaikak.

Oztopoak oztopo, lortu zuten danborrada antolatzea, gaur egun mantentzen den bezala, gainera: «Talde bakoitza auzo batetik ateratzen zen, bere aldetik, eta guztiak batzen ziren gero, plazara elkarrekin sartzeko. Esanez bezala, ‘elkartu gara’. Hori balkoitik ikustea zirraragarria zen, eta gaur egun ere hala da».

Iñaki Zulaikaren ustez, danborrada antolatzearekin lortu zena ez da «nolanahikoa». «Gaur egun sanpelaioetan ospatzen dena ospatzen da garai hartan egin zen lanagatik». «Hori argi dago», nabarmendu du Juanjo Zulaikak. «Lehen San Pelaio bezperan ez zen festarik izaten, eta jairako gosea zuen jendeak. Han biltzen ziren adin guztietako herritarrak: haurrak, helduak eta zaharrak. Giro zoragarria sortzen zen».

Oinarri bera

Urteak pasatu ahala, aldatzen joan da HKTren jarduna, denboran «eguneratzen», «behar den bezala». Baina oinarriak bera izaten jarraitzen du. «Nik uste dut %90ean modu berean segitzen duela», nabarmendu du Ituartek. Hala, duela 39 urte eskaintzen hasi ziren jardunaldiak antolatzen jarraitzen dituzte gaur egun, besteak beste, Haurren Hamabostaldia, danborrada eta Txurrukako egonaldia.

Ituarte da HKTko belaunaldi berriko kideetako bat. «Bizitza guztia» darama taldean: umetan hasi zen; gero, begirale bezala aritu zen; ondoren, antolatzaile gisa; eta orain batzordekidea da. «Gu oso pozik gaude eman genuen pausoarekin, eta are gusturago sentitzen gara ikusita gaur egunean ere aurrera segitzen duela, kateak ez duela etenik», nabarmendu du Iñaki Zulaikak.

Urte horietan guztietan egindako ekarpena aitortzeko, HKTko kideek jasoko dute San Pelaio Makila igande gauerdia baino lehen, eta eurek botako dute hiru txupinazoetako bat udaletxeko balkoitik, «zirrara sentitzeko».

400 bat haurrek hartuko dute parte danborradan

Txolarte aisialdi taldea: “Oso gogotsu gaude”


Xaho, Asisko Urmenetaren hitzez eta marrazkiz

'Aztihitza', Asisko Urmenetak egindako albun grafikoa. Barruan Xahoren biografikoa, Asiskoren hitzez eta marrazkiz.

Aztihitza, Asisko Urmenetak egindako albun grafikoa. Barruan Xahoren biografikoa, Asiskoren hitzez eta marrazkiz.

Iraia Okinaren ilustrazioa